«Браво»ни сўкма У ақли етганини қўяди Ўзбек саҳнасининг эгаси ким 5-12-2021, 15:15 | Zamin.uz\n17:20 / 12.02.2019\nАсли, «Браво» гуруҳининг дастури ҳақида эҳтиросларим бироз сўнганидан кейин ёзаётганим яхши бўлди.\nБир-икки ҳафта давомида ижтимоий тармоқ аҳли «Браво»ни сўкиш билан машғуллигига ҳайрон бўлганим рост. Минглаб постлар айнан мазкур томоша ҳақида эди. Энг қизиғи, хафа бўлиб ёзаётганлар ўша гуруҳ чиқишларини кўрган ва кейин кескин фикр билдирган. Фикрларни ўқиб-ўқиб, аста-секин «Браво» аъзоларига раҳмим кела бошлагани ҳам бор гап.\nТўғриси, «Браво»нинг чиқишларига салбий фикр билдирганлар сони жуда кўп бўлганига қарама-қарши ҳолатда уларнинг чиқишларини интернетда кузатган ва дискини сотиб олиб кўрганлар сони ҳам мўлдан-мўл эди. Ғалати ҳолат. Хўш, гуруҳнинг чиқишларига қандай баҳо бериш мумкин?\nСанъатшунос тақризчилар «Браво» томонидан «Халқлар дўстлиги» саройида тақдим этилган, сўнг кенг оммага телевидение орқали намойиш этилган концерт дастури ҳақида ҳеч қандай фикр билдиришмади. Балки тўғридир... Бу томоша билан ҳақиқий санъат ўртасида тоғдек масофалар мавжуд. Ҳақиқатан, уларни «Кулги дарғалари» дейиладиган – Сойиб Хўжаев, Эргаш Каримов, Муҳиддин Дарвешов, Рустам Ҳамроқулов, Ҳожибой Тожибоевлар билан солиштиришнинг ўзи ножоиз.\nЮқоридаги санъат усталари жамият ва инсонлардаги камчиликлар устидан кулган бўлса, «Браво»чилар эса ўзлари «бўйи ва ақли етадиган жой» - яъни «белнинг пасти»ни мўлжалга олишгани сабабли фақат ижтимоий тармоқларда таҳлил қилинди. Тақризчиларнинг ҳам «паст кетгилари» келмади чоғи...\nҚайсидир ўзига ўхшаган гуруҳдан ажраб чиқиб, уларга «ким аслида ким» эканлигини кўрсатиб қўйишни, илк концертидан бошлаб шов-шув кўтаришни хоҳлаган жамоа, ёш томошабин учун энг яқин йўл - инсон танасининг «белидан пасти» билан боғлиқ кулгили қочиримларни саҳнага олиб чиқди. Ва маълум маънода мақсадга ҳам эришди.\nЭнди уларни ҳамма билади ва танийди. Лекин, гуруҳ фаолларидан бири бўлган Отабек Мирзахолов концерт олди интервьюларида «Белдан пастга» мавзусида ҳазиллар бўлмаслигини айтганди.\nБироқ дастур бошланиб, салом берилиши билан ваъдалар унутилди. «Браво»чилар «саломлашиш» қисмида тагдор гап билан кириш қилишди. Кейин эса кетди-и... «Қиз болани қора мушукка ирим қилиб орқага юриши», аёл кишининг уйқусираган эрига «Отсангиз отинг, бўлмаса ётинг!» дейиши, «Иммунитет «кўтарадиган» дорининг номи «Муниса Ризаева», «Суд жараёни» саҳна кўринишидаги «от миниш», «Ҳаммага пўчоғини қўйиб кетган бола»... Бу ҳали ҳолваси экан! «Битирув кечаси» саҳнасида янаям очиқроқ гаплар ишлатилиб, «Робинзон Крузо» ва «Ҳарбий қисм» кўринишларида «бравочилар» тузук-қуруқ тарбия кўрмаганликларини дастур чўққисига чиқиб кўрсатиб беришди.\nТомошабинларнинг бепарда ва бемаза гапларга «буралиб» кулаётганига гувоҳ бўлдик. Улар орасида таниқли, эл ичида ўрнак қилиб кўрсатиш мумкин бўлган кишилар ҳам кўриниб қоларди. Балки, улар дастур сценарийсида бундай ҳазиллар бўлишини билишмагандир? Ишқилиб, шундай бўлсин...\nТелевидениени оммавий ахборот воситаси дейишади. Чунки, уни омма кўради. Яқиндан бери берилаётган кўрсатувлар, кинофильм ва шоу дастурлар турли ёш категорияларига мўлжалланганлиги турли тарзда, масалан - «18+» сингари белгилар билан берилмоқда.\n«Браво» концерт дастурини қандай белги билан белгилашса мақсадга мувофиқ бўлишини ўйлаб топа олмадик. Балки, ТВ-каналлар - «Оилавий кўриш тавсия этилмайди» деган янги категория қўшиши керакдир.\nТаажжуб... Одамларни кулдириш учун икки жинс вакиллари ўртасида бўладиган нозик, пардали жараёнлар, фаҳш ва бузуқлик бемалол саҳнада олиб чиқиладиган кунларга ҳам етиб келибмиз. Саҳнада «бравочилар» роль ўйнади, бироқ уни томоша қилган ҳамиятли одамлар уларнинг ўрнига уялди.\nКишига «Бу актёрларнинг ҳам ота-онаси, ака-укаси, опа-синглиси, фарзандлари бормикан?», деган хаёл келади. Бошда «фарзандларим мана шу бетамиз ва уятсиз «саҳна асари»ни кўриб қўймасинда...» деган фикр. Минг афсуски, ҳозир информацияни яширишнинг иложи йўқ. Улар қаердадир бу «санъат асари»дан бохабар бўлиши тайин. Шуниси, ёмон.\n«Браво»нинг айнан шу дастур ва ундаги саҳна кўринишлари, мусиқали чиқишлар учун қилган бир дунё меҳнати, «Қишлоққа телевидение келди», «Уйлансанг бой қизга уйлан», каби ҳазиллари учун озгина мақтасак ҳам бўларди. Афсуски, бундай эпизодлар умумий дастур вақтининг 10 фоизини ҳам эгалламайди.\nБу ҳолат учун айб фақат «Браво» ва бошқа гуруҳларда эмас...\nОлдиндан эслатиб қўйсак. Ушбу мақола орқали биз ҳеч қайси санъатшунос билан баҳслашишни мақсад қилмаганмиз. Ўз фикримиз ва қувваи ҳофизамизга таянган ҳолда ўзбек томоша санъатининг бугунги ҳолати ҳақида бироз фикр юритишни мақсад қилдик, холос.\nЎзбек томоша санъати шакллана бошлаганидан бери иқтидорли драматург, режиссёр ва ижрочилардан танқислик кўрмаган. Юртга ўтган аср бошларида театр санъати кириб келиб, соҳа ривожига Авлоний, Беҳбудий, Фурқатлар ўз ҳиссаларини қўшган бўлсалар, Ҳамза, Маннон Уйғур, Аброр Ҳидоятов ва яна кўплаб санъаткорлар томоша санъатини кўкларга кўтара олишди.\nҚизиқчилик гуруҳлари эса унданда олдин пайдо бўлган. Катта авлод «Тошболта ошиқ», «Олтин девор», «Келинлар қўзғолони», «Темир хотин» каби ўзбекона кулги йўғрилган саҳна асарларини томоша қилиш учун қайта-қайта мурожаат қилганига гувоҳмиз.\nЮсуфжон қизиқ, Муҳиддин қизиқ, Абдулҳай Махсум каби аскиячилар, Муҳиддин Дарвешов, Сойиб Хўжаев, Эргаш Каримов, Рустам Ҳамроқуловнинг самимий, покиза аския ва қизиқ ҳангомалари эл ичида ёд бўлиб кетган.\nУлардан кейинги авлод - Ҳожибой Тожибоев, Мирзабек Холмедов, Обид Асомов ва бошқалар ҳам «қизиқчилик эстафетаси»ни ёмон олиб боришмади. Улар томонидан тузилган «Мирзо театри», «Обид шоу» каби гуруҳлар йиллар давомида элнинг мана шу санъат турига бўлган эҳтиёжини қондириб келганига ҳаммамиз гувоҳмиз.\nУларнинг репертуарида «Белдан пастни» мўлжаллаган ҳажв йўқ эди!» деб айтиш ҳам ноўрин. Бироқ, улар халқни кулдириш билан бир вақтнинг ўзида ҳикматларга тўла саҳна асарлари билан мушоҳадага чорлай олишар эди. Улар ҳам танқид қилинган ва бундан хулоса чиқара олишган. Ҳожибой Тожибоевнинг ҳар йили «Бир актёр театри» кўринишидаги чиқишлари, унда жамиятдаги камчиликларни сатира тиғига олиши одамлар учун жуда катта маънавий озуқа бергани ёдимизда. Бир сўз билан айтганда, китоб ўқиган ва уста кўрган санъаткорнинг йўриғи бўлак экан...\nҚадимдан одамларга саҳна томошаси керак бўлган. Буни сиёсатчилар, давлат арбоблари ҳам яхши билганлар ва унга шароит яратишган. Ҳозир ўзбек театрлари бугунги замон кишилари савиясидаги асарлар билан «томоша саҳнаси»ни тўлдира олишмаётгани эса барчага аён. Ўзбекистонда фаолият юритаётган 40га яқин театрнинг қайси янги асари премьераси қачон катта воқеага айланганини эса эслай олмаймиз. Ё, яхши драматург ва режиссёрлар йўқ ёки яхши актёрлар.\nБир йилда Маданият ва санъат институтининг томоша санъатига боғлиқ факультетларини 100 нафарга яқин талаба битиради. Савол туғилади: «Улар ичидан бугунги кун томошабинини залга чорлайдиган асарлар ижод қилувчи режиссёрлар, актёрлар чиқяптими?».\nЎзбек драматургияси муаммолари эса алоҳида мавзу...\nСаҳна ҳеч қачон бўш қолмайди\nСаҳна сирли жой. У доим эгасини излайди. Унга чиқишни чин дилдан истаган талантлар томошабинини маҳтал қилмай тезда топилади.\n«Браво», «Миллион», «Дизайн» каби гуруҳлар ўн кун концерт қўйса, зал ўшанча кун тўлиб-тошади. Демак, улар ўзлари профессионал бўлишмаса ҳам шу соҳа вакилларини қайсидир жиҳатларда ортда қолдиришган.\nМаданият ва санъат институти ўқитувчилари ва битирувчиларига уларни мисол келтирсангиз, «Бу санъат эмас!» дейишлари аниқ. Ўша, Аброр Ҳидоятов, Шукур Бурҳон, Ҳамза Умаров, Аббос Бакировларни мисол келтиришлари ҳам бор. Бу фикрга биз ҳам қўшиламиз. Бироқ, томоша санъати замон билан ҳамнафас ривожланиши керак эмасми?\nБугунги томоша санъати турғунлиги даврида ўсган авлод эртага «Қирол Лир», «Гамлет», «Ревизор», «Олтин девор» каби асарларни ҳазм қила олмайдику?\nАжаб... Профессионаллар мухлислар билан тўлдира олмаётган залларни шижоатли нопрофессионаллар тўлдирмоқда.\nЭнг ёмони, «Браво»сифат каби гуруҳларнинг чиқишларини санъат деб тушунувчи авлод шаклланяпти.\nҲали кеч эмас. Янги авлодни боғча партасидан бошлаб санъатни теран тушунадиган этиб тарбиялаш ҳаракатини бошлаш зарур.\nМақола сўнгида яна ўша «Браво» гуруҳи концерт дастурига қайтамиз.\n«Ҳурматли «Браво» гуруҳи аъзолари! Сизларда меҳнатсеварлик, ижро маҳорати ва бошқа иқтидор жиҳатларини ҳамма кўриб турибди. Жамиятдаги камчиликликларни зўр танқидга ола билишингизни ҳам намоён эта олдингиз.\nФақат, саҳнага инсон оила аъзолари билан кўра олиши мумкин бўлган чиқишлар билан чиқсангиз бўларди. Уялтирманг. Гўшангада куёв келин қулоғига, эр-хотин ётоқхонада, чойхонада йигитлар гурунгида аския сифатида айтадиган гаплар саҳнага ярашмас экан.\nАгар юрт кишилари ва бизнинг мақоламиз сизларга малол келса ўша машҳур сўзни айтамиз: «Агар уялмасангиз, хоҳлаганингизни қилинг!»\nКеча, 14:38, Ҳаёт тарзи\n5-12-2021, 19:41, Жамият\nЯнгиликлар » Маданият » «Браво»ни сўкма! У ақли етганини қўяди. Ўзбек саҳнасининг эгаси ким?


Ҳукуматнинг янги ипотека сиёсати маълум қилинди – Газета.uz\nҲукумат ипотека кредити шартларини енгиллаштирди, шунингдек, алоҳида тоифага мансуб аҳоли учун бюджетдан субсидия ажратмоқда. Жорий йилда 17 мингдан ортиқ уй-жой қурилиши бошланади, шунда 13 мингдан ортиқ оила имтиёзли таклиф билан шароитини яхшилаб олиши мумкин.\n24 феврал 2020, 14:06 Иқтисодиёт\nЎзбекистон Молия вазирлиги президентнинг тегишли фармонига мувофиқ шаҳар ва қишлоқ жойларида уй-жойларни қуриш ва ипотека кредити орқали сотишнинг янги тартибини эълон қилди. Бу ҳақда «Газета.uz» мухбири Молия вазирлиги маълумотига таянган ҳолда хабар бермоқда.\nУнга кўра, уй-жой қиймати майдон кенглиги билан нархланади. Нархлар эса учта категорияда 1 квадрат метр учун тақдим этилган: қишлоқ жойларда (4,3 млн сўм), шаҳарда (5 млн сўм), Тошкент шаҳрида (5,5 млн сўм). Масалан, икки хонали намунали хонадон учун (45 кв. м бўлган тақдирда) қишлоқ жойларда 193 млн 500 минг сўм, шаҳарда 225 млн сўм, Тошкент шаҳрида эса 247 млн 500 минг сўм тўланади. Режалаштирилган уй-жойнинг чегараланган майдони ва қиймати ўрнатилмайди.\nҚишлоқ жойларда уй-жойлар Андижон, Бухоро Наманган, Самарқанд, Сурхондарё ва Фарғона вилоятлари шаҳарларига ва туман маъмурий марказларига туташ ҳудудларда қурилади (жами хонадонлар сони 4000та).\nШаҳарларда уй-жойлар Қорақалпоғистон, вилоятлар шаҳарлари ва Тошкент шаҳрида қурилади (жами 13 минг 750та).\nКўп квартирали уй-жойнинг қурилиши қишлоқ жойларда ҳам, шаҳарларда ҳам тадбиркорлик субъекти томонидан ўз маблағлари, тижорат банкларидан олинган кредитлар ва қонун ҳужжатларида тақиқланмаган бошқа манбалар ҳисобидан амалга оширилади.\nКўп квартирали уй-жойларни қуриш учун қишлоқ хўжалигига мўлжалланган суғориладиган ерлар ва ўрмон фонди ерлари тоифасига кирмайдиган, ташқи муҳандислик-транспорт коммуникацияларига чиқиш имкониятига эга бўлган ва аҳоли зич яшайдиган жойлашган бўш ер ажратилади.\nТортиб келинадиган муҳандислик коммуникациялари марказлаштирилган манбалар ҳисобидан ҳамда тегишли равишда «Ҳудудий электр тармоқлари» ва «Ҳудудгазтаъминот» корхоналарининг ўз маблағлари ҳисобидан амалга оширилади.\nТаъкидланишича, шаҳарларда ипотека кредитининг энг кўп миқдори 80 фоизгача бўлиши мумкин. Қишлоқ жойларида қурилган уй-жой учун ипотека кредити 90 фоизгача тақдим этилади. Яъни ипотека шартлари билан уй-жой сотиб олмоқчи бўлган шахс хонадон умумий қийматидан 10 фоиз (қишлоқ жойларида) ёки 20 фоизни (шаҳарларда) тўлаши лозим. Масалан, уч ва ундан кўп хонали квартира учун (58 кв. м бўлган тақдирда):\nқишлоқ жойларида уй-жойнинг бошланғич бадал тўлови 24 млн 940 минг сўм;\nшаҳарларда 58 млн сўм (субсидия берилган тақдирда 29 млн сўм);\nТошкентда 63 млн 800 минг сўм (субсидия берилган тақдирда 31 млн 900 минг).\nСубсидия пули паст даромадли ва уй-жой шароитини яхшилашга муҳтож бўлган 13 мингдан ортиқ оилага бюджетдан ажратилади.\nСубсидия — ипотека кредитлари асосида уй-жой сотиб олиш учун бошланғич бадал ва (ёки) кредит фоиз тўловларининг бир қисмини қоплаш мақсадида давлат бюджетидан фуқаро учун банкда унинг номига очилган тегишли ҳисоб-варағига ўтказилган маблағлар.\nҚишлоқ жойларда субсидия ипотека кредити фоизининг бир қисмини тўлаш учун, шаҳарларда эса ипотека кредити бўйича бошланғич бадал ва фоиз тўловларини бир қисмини тўлаш учун ажратилади. Бунда:\nқишлоқ жойларда — 2400 оилага биринчи беш йил давомида ипотека кредити бўйича фоиз тўловларининг бир қисми учун — 10 фоизлик пунктдан ошган қисмига бюджетдан субсидиялар ажратилади;\nшаҳарларда — 10,8 минг оилага ипотека кредити бўйича бошланғич бадал ва фоиз тўловларининг бир қисми учун бюджетдан субсидиялар ажратилади.\nПаст даромадли ва уй-жой шароитини яхшилашга муҳтож бўлган аҳолининг алоҳида тоифаларига қуйидагилар киритилади:\nуй-жой шароитини яхшилашга муҳтож оилалар;\nоғир ижтимоий вазиятга тушиб қолган хотин- қизлар;\nоғир касалликка чалинганлар ва ногиронлар.\nИпотека кредити 15 йил муддатга банклар томонидан расмийлаштирилади. Кредитнинг фоиз ставкаси бозор шартлари асосида 20 фоиз атрофида бўлиши кутилмоқда. Субсидия ажратиш масаласида ҳудудлардаги Давлат хизматлар агентлигига 1 мартдан эътиборан мурожаат қилиш мумкин.\n«Газета.uz» 4 851\nҚибрайда жомадондан эркак кишининг жасади топилди


Сервер Жепаров: "Терма жамоада менга ўринбосар сифатида Жавоҳир Сидиқовни кўряпман" / CHAMPIONAT.asia\nСервер Жепаров: "Терма жамоада менга ўринбосар сифатида Жавоҳир Сидиқовни кўряпман"\n06 апр 15:16\nТеглар : ИнтервьюСервер Жепаров\nЎзбек футболининг энг етакчи ўйинчиларидан бири, Осиёнинг икки карра “Энг яхши футболчиси” деб топилган Сервер Жепаров фаолиятини Эронда давом эттирмоқда.\nУ Теҳроннинг энг номдор жамоаси “Истиқлол” сафида тўп тепяпти. 20-рақамда ўйнаётган футболчимиз ҳам ички чемпионат, ҳам Осиё чемпионлар лигасида ўзини кўрсата оляпти. Яқинда Жепаров билан боғланиб, ундан бир қатор саволларга жавоб олдик.\n- Сервер, Эрондаги фаолият қандай кетяпти?\n- Яхши кетяпти деб бемалол айта оламан. Албатта, ички чемпионатда чемпионликка умид қолмади, лекин Осиё чемпионлар лигасида жамоамиз ўзини кўрсатмоқда. Насиб қилса, бу мусобақада узоқроққа боришга ҳаракат қиламиз.\n- У ердаги ҳаёт ҳақида нималар дея оласиз? Зерикарли эмасми?\n- Албатта, Теҳронда ҳаёт биздаги каби жўшқин эмас. Лекин мен профессионал футболчи сифатида Эронга футбол ўйнаш учун борганман, ҳаётдан завқ олиш учун эмас. Шу боис ҳаммаси жойида дея оламан. Профессионал футболчи қаерда тўп тепмасин, ўша жойнинг муҳитига мослашиши керак деб ҳисоблайман.\n- Яшаш қаерда бўляпти? Клуб базасидами ё алоҳида уйдами?\n- Теҳронда тўрт хонали уйда истиқомат қиляпман. Уйим шаҳар марказига жуда яқин жойлашган.\n- Теҳронда ким билан кўпроқ вақт ўтказасиз?\n- Машғулот ва ўйиндан бўш пайтлари уйда бўламан. Тез-тез жамоадошлар бирга йиғилиб турамиз. Шунингдек, легионерлар ҳам меҳмон бўлиб туришади.\n- Эрон футболи ҳақида нималар дея оласиз? Яъни, у ерга бормасдан олдин қандай фикрда эдингиз-у, ҳозир қандай?\n- Эронда асосан кучга таянадиган футбол намойиш этишади. Техникани ҳам жуда қадрлашади. Клубларда баланд бўйли ҳимоячилар кўп ва уларни якка курашларда енгиш осон эмас. Ярим ҳимоячиларни ҳам кучли дея оламан, ҳужумчилар эса техник томонлама устун. Мен у ерга бормасдан олдин ҳам шу фикрда эдим. “Истиқлол”да ўйнаб шуни кўрдимки, тахмин қилганларим рост экан. Негаки бунгача бошқа клублар ва терма жамоа миқёсида эронликларга қарши кўп бор майдонга тушганман.\n- Бу мавсум "Персеполис" чемпион бўлишга жуда яқин. Чемпионлик йўлида "Истиқлол"га нима етишмади деб ҳисоблайсиз?\n- Чемпионат бошида кўплаб муаммоларга дуч келдик. Бир нечта учрашувларда кутилмаганда очко йўқотдик. Бунинг натижасида учинчи ўринга тушиб қолдик.\n- Теҳронда қайси клубнинг мухлислари кўп: "Персеполис"ми ёки "Истиқлол"ми?\n- Бу саволга бирданига жавоб бериш қийин. Чунки иккала клуб Теҳроннинг энг кучли жамоалари ҳисобланади. Мухлислар “Персеполис”да ҳам, бизда ҳам кўпчиликни ташкил этади. Аммо аниқ рақамларни билиш учун менимча, уйма уй кириб сўраб чиқиш керак бўлади.\n- Эронда тил бўйича муаммо бўлмаяптими?\n- Ҳеч қандай муаммо йўқ. Менга клуб томонидан таржимон ажратилган, қолаверса бу ерда кўпчилик инглиз тилида сўзлаша олади.\n- Форс тилида гапиришни ўргандингизми?\n- Форсча жудаям чиройли тил. Лекин мен учун гапириш мушкул. Негадир менда чет тилларини ўрганиш қийин кечади. Фақат инглизчани яхшироқ биламан. Аммо форсчани оз миқдорда бўлсаям тушунаман.\n- Март ойи бошида ўтказилган Теҳрон дербиси қандай таассурот қолдирди?\n- Бу ҳақда кўп гапириш мумкин. Стадион, трибуна, мухлислар – бир сўз билан айтганда муҳит даҳшат бўлди. Стадионнинг ярми кўк, ярми қизил рангда. Шовқин юқори даражада, ишқибозлар тинмай қўшиқ куйлайди, футболчиларга олқишлар, худди эт жимирлаб кетгандек бўлади.\n- "Персеполис" бош мураббийи Бранко Иванкович “Теҳрон дербиси”га Осиёдаги энг катта дерби деб таъриф берди. Бу фикрга қўшиласизми?\n- Ҳа, бу фикрга қўшилса бўлади. Чунки ўзим “Истиқлол” сафида “Персеполис”га қарши майдонга тушиб, дерби нималигини яна бир бор ҳис қилдим. Айтишим мумкинки, мазкур жамоалар ўртасидаги ўйин бемалол дунёнинг энг зўр 10та дербиси қаторига киради.\n- "Истиқлол" бош мураббийи Уинфрид Шефер ҳақида фикрингиз?\n- Фақат илиқ гапларни айтишим мумкин. Уинфрид Шефер анча тажрибали мураббий. У жамоадаги ҳолатни жуда яхши тушунади ва футболчиларни бир мақсад йўлида бирлаштириб руҳлантира олади. Қолаверса, ҳар доим ўйинчилар билан илиқ муносабатда.\n- Эшитишимизча, сиз унинг энг ёқимтой футболчиси экансиз.\n- Мен бундай демаган бўлардим. У барча футболчиларга бир хил муносабатда. Лекин яширмайман, унга кўпроқ комбинацион футбол кўрсатадиган ўйинчилар ёқади.\n- Билишимизча, Эрон “ёпиқ” мамлакат ҳисобланади. Футболдан ташқари бўш вақтни қандай ўтказасиз?\n- Эрон кўпчилик ўйлаганидек ёпиқ мамлакат эмас. Теҳронда кўплаб чиройли ресторанлар, кўркам савдо марказлари бор. У ерда японча, хитойча, европача ва албатта итальянча ресторанлар кўп. Аммо мен доим ҳам ресторанга боравермайман, кўпинча уйда бўлишни маъқул кўраман.\n- Яқинда Александр Гейнрих футболни тугатганини маълум қилди. Ўтган йил Тимур Кападзе футбол билан хайрлашди. Сиз билан бирга ўйнаганлар бирин-кетин футболни тугатяпти.\n- Ҳа, бундан хабарим бор. Бу - ҳаёт, футбол умрбод ўйналадиган спорт тури эмас. Тўп тепаётган борки бир кун келиб футболни тугатади. Лекин ўйлашимча, Гейнрих ва Кападзе бемалол яна икки йил футбол ўйнай оларди.\n- Ўзингиз футболдан кейинги режаларни тузиб қўйдингизми?\n- Тўғриси, ҳозирча фаолиятимни якунлаш ҳақида ўйламаяпман. Бу борада режа тузганим йўқ. Токи соғлигим юкламаларни кўтаришга тайёр экан, кучим етгунча ўйнашни хоҳлайман. Аммо келажак ҳақида тез-тез тасаввур қилиб тураман. Эртами-кечми мен ҳам футболни тугатаман ва шундан кейин нимадир билан шуғулланишим керак бўлади. Менимча, барибир футболда қолсам керак.\n- Ўзбекистон терма жамоасининг кейинги бош мураббийи Карлуш Кейруш бўлиши ҳақида кўп гаплар юрибди. Эронда бу ҳақда гапиришяптими?\n- Бу ерда ҳам миш-мишлар ҳеч тинмаяпти. Ҳатто кимга ишонишингни билмайсан. Лекин кўпчилик бу ерда Кейруш Эрон билан шартномани 2019 йилги Осиё Кубогига қадар узайтирди деяпти. Баъзилар уни Австралия билан шартнома тузди дейишмоқда. Хуллас ҳар хил гап-сўзлар юрибди.\n- Шахсан сизда терма жамоа билан боғлиқ режалар қандай?\n- Терма жамоа борасида шошилинч қарор қабул қилишни истамайман. Ўйлайманки, менда ўйлаб кўриш учун вақт етарли.\n- Кейинги йил Осиё Кубогига борасизми?\n- Албатта, бундай нуфузли мусобақага бориш ниятим бор. Агар терма жамоамизнинг янги бош мураббийи менга ҳам қизиқиш билдириб таклиф қилса нега энди йўқ дейишим керак. Мен ҳамон ўз кучимга ишонаман ва терма жамоага ёрдам бера оладиган даражадаман. Фақат ҳамма гап янги мураббийнинг хоҳишига боғлиқ. Унгача мен ҳам ўз устимда ишлашда давом этаман.\n- Нима деб ўйлайсиз, бу йил "Истиқлол" Осиё чемпионлар лигасида ғолиб чиқиши мумкинми?\n- Нега энди мумкин бўлмасин. Футболда ҳамма нарсанинг иложи бор. Ҳозирча бизда ҳаммаси жойида ва Осиё чемпионлар лигасида йўқотишларсиз кетяпмиз. Омад келиб, бу йил мусобақада зафар қучсак ажаб эмас.\n- Эронда футболни ёритиш қандай? Матбуот эътибори юқорими?\n- Эронда футбол ОАВ томонидан жуда яхши ёритилади. Ҳар бир ўйинга кўплаб журналистлар, фотосуратчилар келади. Бу ерда мухлислар кўп бўлгани каби матбуот вакиллари ҳам кўп.\n- Эрон терма жамоаси охирги йилларда мунтазам жаҳон чемпионатига чиқиб келмоқда. Сиз шу давлатда ўйнаётган футболчи сифатида нима дея оласиз: бизда йўқ - лекин уларда бор нарса нима?\n- Уларда португалиялик мураббий Карлуш Кейруш келгач кўп нарса ўзгарди. Терма жамоа кучайди ва Эрон мунтазам жаҳон чемпионатига чиқувчи жамоага айланди. Кейруш ҳақиқатдан ўз ишининг профессионал устаси. У жамоани қандай қилиб мундиалга олиб боришни ва ўйинларда зафар қучишни билади.\n- Эрон ва Ўзбекистон футболи орасидаги фарқ катта деб ўйлайсизми?\n- Мен бу ҳақда юқорида қисман гапириб ўтдим. Эронда бўйдор ва жисмоний жиҳатдан бақувват футболчилар кўп. Бизда эса кам. Бизда эътибор кўпроқ техник футболга қаратилади, ички чемпионатда якка курашларни кам кўрамиз. Эронда эса ҳар бир ўйин “жанг” бўлади.\n- Терма жамоада фаолиятни тугатгандан сўнг сизга ўринбосар сифатида кимни кўряпсиз?\n- Тўғрисини айтсам, Жавоҳир Сидиқовни. Менга унинг ўйини ёқади. Жавоҳир Хитойда бўлиб ўтган U-23 Осиё чемпионатида жуда яхши ўйин кўрсатди. Ким билади дейсиз, бир кун келиб айнан шу футболчи менинг ўрнимни эгалласа ажаб эмас.\n- "Истиқлол" фаолиятингиздаги охирги клуб бўлиб қоладими?\n- Бу ҳақда аниқ гап айта олмайман. Ҳаммасини вақт кўрсататди.\nИнтервью: Шаҳрамнинг 3 та тилаги, МакГрегор билан жанг ва бошқа мавзулар ҳақида (Видео, 1-қисм) 2\nИнтервью. Достон Турсунов: “Ренофа Ямагучи” Япония олий лигасига чиқмоқчи” 19\n"Металлург" Жепаров ва бошқа янги ўйинчиларни таништирди 39\n"Металлург" янги футболчиларни таништирди 13\n"Металлург" Жепаров, россиялик легионер ва 6 нафар янги футболчини таништирди 95\n"Металлург" эртага янги футболчиларини таништиради 16


Тошкентдан Покистоннинг Лаҳор шаҳрига парвозлар амалга оширилади\n26 июн 2022, Тошкент вақти: 16:46\nЎзбекистон ҳаво йўллари самолëтлари.\nЖорий йил 5 апрелидан бошлаб “Ўзбекистон ҳаво йўллари” Тошкент-Лаҳор-Тошкент йўналиши бўйича парвозларни бошлайди.\nХабарда айтилишича, парвозлар А320 лайнерида ҳафтанинг чоршанба ва пайшанба кунлари амалга оширилади.\nБундан ташқари, жорий йилнинг 1 апрелидан бошлаб “Ўзбекистон ҳаво йўллари” Қозоғистон пойтахти Остона шаҳрига парвозлар сонини оширади.\n1992 йилда тўхтатиб қўйилган Тошкент-Душанбе-Тошкент йўналиши бўйича қайта тикланган биринчи парвоз эса 4 апрель куни амалга оширилиши режалаштирилмоқда.\nФевраль ойида Тожикистоннинг "Сомон Айр" ширкати Душанбедан Тошкентга парвозни амалга оширишини эълон қилган. Лекин парвоз амалга ошмаган. Буни ортидан ширкатнинг парвозга масъул мулозимлари ишдан ҳайдалган эди.


Marca: Роналду "Барселона"га ўтмоқчилигига шама қилди\n17:09 / 12.02.2016\nМадриднинг "Реал" жамоаси ҳужумчиси Криштиану Роналду ўз танасини мадридликларнинг Испания чемпионатидаги асосий рақиби "Барселона" клуби ранглари бўлмиш кўк ва аноррангларга бўяди. У шу алфозда фақат ички кийимда туриб тушган суратини Instagram тармоғидаги саҳифасига жойлаштирган.\nMarca нашри ва нашр ўқувчилари буни 31 ёшли футболчининг каталонияликлар сафига ўтишга шама қилаётгани сифатида қабул қилишган.\nЖорий мавсумда Роналду "қаймоқранглилар" учун примеро доирасидаги 23та ўйинда майдонга тушган ва 19та гол урган. У 2015 йилнинг 22 март кунида ўтказилган ўтган мавсумнинг 28 туридаги ўйинда, 32 дақиқада "Барселона" дарвозасига гол урганди. "Реал" ва "Барселона" ўртасидаги кейинги учрашув жорий йилнинг 3 апрелида, Испания чемпионатининг 31 тури доирасида, "Камп Ноу" стадионида ўтказилиши белгиланган.\nИкки жамоа ўртасидаги принципиал рақиблик 1929 йилда бошланган. Ўтган вақт ичида жамолар ўртасида 171та учрашув бўлиб ўтган ва улардан 71тасида мадридликлар, 69тасида каталонияликлар ғалаба қилишган, яна 31та учрашувда дуранг қайд этилган.


“Миллий тикланиш” ДП халқ ишонган партияга айланишга астойдил ҳаракат қилмоқда\nПартия етакчиси ҳунармандлар билан мулоқот қилди\nХабар берганимиздек, Олий Мажлис Қонунчилик палатаси Спикери ўринбосари, Ўзбекистон “Миллий тикланиш” демократик партияси Марказий кенгаши раиси Алишер Қодиров бошчилигида партия фракцияси аъзоларидан иборат ишчи гуруҳ Самарқанддаги ёғоч ўймакорлиги билан шуғулланаётган ҳунарманд “Асадов Мансур” корхонаси фаолияти билан танишди.\nОнлайн: Амир Темур ва темурийзодалар мангу қўним топган мақбара зиёрат қилинди\nИшчи гуруҳ аъзолари Самарқанд шаҳридаги Соҳибқирон Амир Темур ва темурийзодалар мангу қўним топган мақбарани ҳамда Ашратхона меъморий ёдгорлигини ҳам кўздан кечиришди. Маданий мерос объектларининг бугунги ҳолати атрофлича таҳлил қилиниб, мавжуд муаммолар ечими бўйича фикрлашиб олинди. Айниқса, хароб аҳволга келиб қолган Ашратхона меъморий ёдгорлигини кечиктирмасдан таъмирлаш, реставрация қилиш ва консервациялаш зарурлиги билдирилди. Бу бўйича тегишли вазирлик ва идораларга таклиф ҳамда тавсиялар тайёрланди.\nОнлайн: партия фаоллари ҳунарманд “Асадов Мансур” корхонаси фаолияти билан танишди\nСамарқанддаги ёғоч ўймакорлиги билан шуғулланаётган ҳунарманд “Асадов Мансур” корхонаси фаолияти ҳам ишчи гуруҳ аъзоларининг эътиборидан четда қолмади. Авлоддан-авлодга ўтиб келаётган ҳунармандчиликнинг бу тури меҳмонларда катта таассурот қолдирди. Ҳунарманд қўл меҳнати орқали ясалган ранг-баранг маҳсулотлар кўриниши, сифати, бежиримлиги ва ўзига хослиги билан барчани ҳайратга солди. Ҳунарманд билан кечган очиқ мулоқотда корхонанинг ташкилий-ҳуқуқий муаммолари ўрганилиб, ҳунарманднинг соҳани янада ривожлантириш юзасидан таклифлари эшитилди.


Кувайтда "Соҳибжамол ва Махлуқ" кинокартинаси тақиқланди\n11:20 / 22.03.2017\nКувайтда "Соҳибжамол ва Махлуқ" кинофильмининг намойиши тақиқланди.\nФильм ўтган ҳафта пайшанба 16 март куни ижарага чиққан эди, бироқ орадан 4 кун ўтгач, унинг мазмунини синчковлик билан ўрганишга қарор қилинди. Шундан сўнг, мамлакат миллий кинокомпанияси Twitter саҳифасида тақиқ ҳақида эълон қилди.\nҚарорга "компаниянинг ёшларга нисбатан мажбуриятлари ва принциплари билан изоҳланган".\nАввалроқ, Россия Давлат думаси депутати Виталий Милонов маданият вазири Владимир Мединскийга мурожаат қилиб, Билл Кондоннинг фильмини намойишдан аввал жиддий ўрганиб чиқишни сўраган эди. Россия маданият вазирлиги экспертизадан сўнг фильмга 16+ таснифини қўйган.\nКувайт "Соҳибжамол ва Махлуқ"


«Маълумотларни тақдим этишни мақсадга мувофиқ эмас деб ҳисоблаймиз» — ИИВ – Газета.uz\n«Маълумотларни тақдим этишни мақсадга мувофиқ эмас деб ҳисоблаймиз» — ИИВ\nИчки ишлар вазирлиги Ўзбекистондаги зўравонликка қарши Nemolchi.uz лойиҳасига мамлакатда қийноққа солиш, жисмоний ва руҳий зўравонлик билан боғлиқ моддалар бўйича қўзғатилган жиноятлар сони тўғрисидаги маълумотни беришдан бош тортди. «Сўралган маълумотларни тақдим этишни мақсадга мувофиқ эмас деб ҳисоблаймиз», — дейилади ИИВ жавобида.\n11 июн 2021, 16:07 Жамият\nИчки ишлар вазирлиги Ўзбекистондаги зўравонликка қарши Nemolchi.uz лойиҳасига мамлакатда қийноққа солиш, жисмоний ва руҳий зўравонлик билан боғлиқ моддалар бўйича қўзғатилган жиноятлар сони тўғрисидаги маълумотни беришдан бош тортди. Бу ҳақда Nemolchi.uz Telegram каналининг бош муҳаррири Ирина Матвиенко маълум қилди.\nСтатистика Nemolchi.uz ресурсларига таҳлилий материаллар тайёрлаш, шунингдек, Ирина Матвиенконинг ўзи ҳам аъзоси бўлган Бош прокуратура ҳузуридаги оиладаги зўравонликларга қарши курашиш бўйича ишчи гуруҳнинг тадқиқотлари доирасида сўралган.\nЛойиҳа бош муҳаррири 2016−2020 йиллар давомида Жиноят кодексининг қуйидаги моддалари бўйича қўзғатилган ишлар статистикасини сўраган:\n103-модда (ўзини ўзи ўлдириш даражасига етказиш);\n103−1-модда (ўзини ўзи ўлдиришга ундаш);\n105-модда 1-қисм (қасддан баданга ўртача оғир шикаст етказиш);\n109-модда (қасддан баданга енгил шикаст етказиш);\n110-модда 1-қисм (қийнаш);\n112-модда (ўлдириш ёки зўрлик ишлатиш билан қўрқитиш);\n118-модда 1-қисм (номусга тегиш);\n119-модда 1-қисм (жинсий эҳтиёжни зўрлик ишлатиб ғайритабиий усулда қондириш);\n121-модда 1-қисм (аёлни жинсий алоқа қилишга мажбур этиш);\n136-модда (аёлни эрга тегишга мажбур қилиш ёки унинг эрга тегишига тўсқинлик қилиш);\n139-модда 1 ва 2-қисмлари (туҳмат, жумладан, ОАВ, телекоммуникация тармоқларида ёки Интернет жаҳон ахборот тармоғида жойлаштириш);\n140-модда 1 ва 2-қисмлари (ҳақорат қилиш, жумладан, ОАВ, телекоммуникация тармоқларида ёки Интернет жаҳон ахборот тармоғида жойлаштириш);\n141−1 модда 1-қисм (шахсий ҳаёт дахлсизлигини бузиш).\nШу билан бирга, лойиҳа бош муҳаррири қўзғатилган ишларнинг қанчаси охирига етказилгани, қанчаси томонларнинг яраштируви бўйича ёпилганига оид маълумот тақдим этилишини ҳам сўраган.\nИчки ишлар вазирининг ахборот сиёсати бўйича маслаҳатчиси Шоҳрух Ғиёсов томонидан имзоланган жавоб хатида: ««Давлат ҳокимияти ва бошқаруви органлари фаолиятининг очиқлиги тўғрисида"ги қонуннинг 6 ва 8-моддаларига кўра, сиз сўраган маълумотларни тақдим этишни мақсадга мувофиқ эмас деб ҳисоблаймиз», — дея қайд этилган.\nЮқоридаги қонуннинг 6-моддасида «Давлат ҳокимияти ва бошқаруви органларининг фаолияти тўғрисидаги ахборотдан фойдаланиш, агар мазкур ахборот қонунда белгиланган тартибда давлат сирлари ёки қонун билан қўриқланадиган бошқа сирни ташкил этувчи маълумотлар жумласига киритилган бўлса, чеклаб қўйилиши; Давлат ҳокимияти ва бошқаруви органларининг фаолияти тўғрисидаги фойдаланилиши чеклаб қўйилган ахборотга тааллуқли маълумотларнинг рўйхати, шунингдек, маълумотларни бундай ахборот жумласига киритиш тартиби қонун ҳужжатларида белгиланиши» кўрсатилган.\n«Менда ҳеч қандай изоҳ йўқ. Иштиёқим ҳам қолмади. Ўзбекистонда юқоридаги кимгадир сўз эркинлиги ва ҳокимият органларининг халқ олдидаги ҳисобдорлиги керак эканлигига ишонмайман. Президент алмашганидан кейин тўрт йил ўтди, ОАВ эса ҳамон шу каби қуруқ расмий жавобларни олмоқда», — дея ёзди лойиҳа бош муҳаррири.\nКейинроқ, Ирина Матвиенко ушбу маълумотларни нима сабабдан сўраганига тушунтириш берди. Жиноят кодексининг юқоридаги баъзи моддаларига биноан иш фақат шахсий, яъни жабрланувчининг аризасига кўра қўзғатилиши мумкин. Жабрланувчи ўз ҳуқуқларини ҳимоя қилишга лаёқатли эмаслиги каби истисно ҳолатларида прокурор жиноят ишини мустақил ўзи қўзғатишга мажбур. Бундан ташқари, аёлларга нисбатан зўравонликка боғлиқ бўлиши мумкин бўлган ушбу моддаларда ярашув орқали жиноий жавобгарликдан озод этилиши ҳам кўзда тутилган.\nИрина Матвиенко аёлларга нисбатан жиноят ишлари жабрланувчининг аризаси асосида қўзғатилса ва кейинчалик томонлар ярашуви билан ёпилса, нималар содир бўлишини сўзлаб берди:\nжиноятчи жабрланувчида аризани қайтариб олиш ёки уни умуман бермаслик имконияти борлигини билади. Жиноятчи зўравонликни жавобгарликдан қутулиб қолиш мумкин бўлган ҳаётнинг нормал тарзи, дея қабул қилади.\nтажовузкор, яқинлари ёки стереотиплар таъсиридаги босим остида қолган қурбон ариза ёзмайди ёки уни қайтариб олади. Қурбон зўравонликни кўникиши керак бўлган нормал ҳолат деб қабул қилади.\nгувоҳлар жабрланувчи аризасини қайтариб олиши ёки уларни ўзганинг ҳаётига аралашишда айблаши мумкинлигини тушунган ҳолда жим туради. Гувоҳлар зўравонликни айрим инсонларнинг онгли танлови деб қабул қилади.\nучастка инспекторлари икки кундан кейин жабрланувчи аризасини қайтариб олиши мумкинлигини тушунган ҳолда ишни очишни «чўзади». Участка инспекторлари зўравонликни оилаларда мавжуд нормал ҳаёт тарзи сифатида қабул қилади.\n«Ушбу ёндашув аёлларга нисбатан зўравонлик борасидаги бағрикенгликни кучайтиради, бу одатий ҳаёт тарзига айланади. Зўравонликка тоқат қилмайдиган муҳитни яратиш учун қонунчиликдан зўравонликни одатий ҳол сифатида қабул қилишга билвосита йўл қўядиган механизмларни олиб ташлаш керак», — дея қайд этди Nemolchi.uz бош муҳаррири.\n23.06 Ўзбекистон ТУРКПАга аъзо бўлиш тўғрисида қарор қабул қилди — ОАВ\n23.06 22 июнь куни Ўзбекистонда 2 нафар коронавирус бемори вафот этди, 419 та янги касалланиш ҳолатлари қайд этилди\n23.06 Қозоғистон полиция хизмати 86 та янги Cobalt автомобилидан фойдаланади\nЎзбекистон ТУРКПАга аъзо бўлиш тўғрисида қарор қабул қилди — ОАВ\n22 июнь куни Ўзбекистонда 2 нафар коронавирус бемори вафот этди, 419 та янги касалланиш ҳолатлари қайд этилди\nҚозоғистон полиция хизмати 86 та янги Cobalt автомобилидан фойдаланади\nСанаторий, пансионат ва оромгоҳларга фақат коронавирусга тест топширганлар қўйилади


Қирғизистон кўча чироқларини ўчиришни талаб қиляпти | Azon.uz - Ахборот-таҳлилий портал\n965 09:13 02.10.2021\nҚирғизистон миллий энергохолдинги куз-қиш мавсумида номаиший истеъмолчиларнинг кўчалар ва рекламаларни ёритишини ман этди. 24.kg нашрининг хабар беришича, ушбу тақиқ кафе, ресторан, ҳаммом, сауна, дўконлар ва паркларга тегишли.\nБундай қарор Токтогул сув омборидаги сувдан оқилона фойдаланиш ва электр энергиясини тежаш мақсадида қабул қилинди.\n“Битта чироқ ҳеч нимани билдирмайди, бироқ мамлакатда миллионлаб чироқ бор. Натижада яхшигина миқдор ҳосил бўлади. Қаранглар, кафеларда кечқурун юзталаб чироқ ёниқ туради”, – деди Миллий энергохолдинг раҳбари Талайбек Байгазиев.\nБарча тақсимот компанияларига кечқурун ва эрталаб рейдлар ўтказиш учун билдирги юборилди. Улар ёритишдан фойдаланилмаётганини текшириши керак.\nТоктогул сув омборида сув камайиб кетгани сабабли Қирғизистон 1 октябрдан эътиборан Тожикистондан электр сотиб ола бошлади.\nҚирғизистон Махсус электр чироқ\n331 09:10 03.12.2021\n545 16:20 02.12.2021\n1075 11:20 01.12.2021\nҚирғизистон Марказий сайлов комиссияси сайти хакерлар ҳужумига учради\n330 13:31 29.11.2021\n400 11:27 29.11.2021\n350 08:05 28.11.2021


Ходимнинг иш ҳақини суғурта бадалларига тортгандан қолган барча суммасини ҳаётни суғурталашга ўтказилиши меҳнат қонунчилигининг меҳнатга ҳақ тўлаш қоидаларига ва солиққа тортишга оид қонунларга зид келмайдими?\nХодимимиз суғурта агентлиги билан ҳаётни узоқ муддатли суғурта қилиш шартномасини имзолаган (13ой). Шартномага кўра 13 ой давомида ҳар ой 2 000 000 (икки миллион) сўмдан суғурта агентлигига ойлик маошидан ўтказиб бериш керак. Солиқ кодексининг 179-моддасининг 28 бандига асосан "Фуқароларнинг солиқ солинадиган ва Ўзбекистон Республикасида суғурта фаолиятини амалга ошириш учун лицензияга эга бўлган юридик шахсларга ҳаётни узоқ муддатли суғурта қилиш бўйича суғурта мукофотлари тўлови учун йўналтириладиган иш ҳақи ва бошқа даромадларининг суммалари соликка тортилмайди". Ходимнинг ойлик маоши ҳамда қўшимчалар билан ҳисобланганда 2 280 000 сўмни ташкил этади. Пенсия жамғармасига суғурта бадалини ушлагандан сўнг, 179 модда 28 бандига асосан даромад солиғини ушламаган ҳолда, суғурта агентлигига 2 000 000 сўмни, яъни ходимнинг тўлиқ иш ҳақини ўтказиб бериш керак.\nЙўқ, ушбу ҳолат қонун бузилиши ҳисобланмайди.\nИш ҳақи суммасига ЖШДС бўйича имтиёз қўллаш учун қуйидаги 2 шартга риоя этиш керак:\nСуғурта агентлиги суғурта фаолиятини амалга ошириш учун лицензияга эга бўлиши;\nХодим ва суғурта агентлиги ўртасида ҳаётни узоқ муддатли суғурталаш ҳақида шартнома тузилган бўлиши.\nДемак, ходим бухгалтерияга суғурта агентлигининг лицензия нусхасини, шартнома ва ариза тақдим этса, СКнинг 179 моддаси 28 бандида назарда тутилган имтиёзни қўллаш мумкин.\nЭътибор берингки, имтиёз фақат суғурталашга йўналтирилган суммага берилади. Саволда берилган ҳолатни таҳлил қилсак, иш ҳаққининг 2 000 000 сўм қисми ЖШДСга тортилмайди, аммо жами иш ҳақидан суғурта бадаллари ушланиши керак: 2 280 000 х 8% = 182 400 сўм.\nШунингдек, 280 000 сўм иш ҳақидан шкала бўйича ЖШДС (жумладан, ШЖБПҲ ажратмалар) ҳисобланади.\nМеҳнат кодексининг 164 моддасида назарда тутилган иш ҳақидан ушланмаларнинг 50% дан ошмаслиги бўйича чеклов ушбу моддада келтирилган ушланмаларга тегишли. Ходим аризасига кўра бухгалтерия аризада кўрсатилган суммани ўтказиб беришга ҳақли. Чунки, ходим ўз ихтиёрида қоладиган суммани ўз ҳоҳишига кўра ҳоҳлаган миқдорида тасарруф этиши мумкин.\nҚўшимча маълумот учун: vopros.norma.uz/question/8608\nХодимнинг иш ҳақидан ушлаб қолиш ҳолатлари МКнинг 164-моддаси билан тартибга солинади. Бунда, иш ҳақини ҳар гал тўлаш вақтида ушлаб қолинадиган ҳақнинг умумий миқдори ходимга тегишли бўлган меҳнат ҳақининг 50% дан ортиб кетмаслиги лозим. Бироқ назаримизда, агар ходим корхона раҳбари номига ёзма ариза билан мурожаат қилиб, иш ҳақининг купроқ қисмини бошқа ташкилотга ўтказиб беришни сўраса, иш берувчи унинг аризасини қаноатлантиришга ҳакли.\n1. Жамоат ишларига жалб этилган ишчиларга ҳисобланган иш ҳақидан қанлай солиқлар ҳисобланади (жисмоний шахслардан олинадиган даромад солиғи, ИНПС, мажбурий суғурта бадалларига ажратмалар, ягона ижтимоий тўлов)? 2. Ҳисобланиши керак бўлган солиқлар қандай тартибда ҳисоблаб чиқилади?\nЎз.Р. ВМнинг 2017 йил 5 октябрдаги №799 сонли қаририга асосан бизнинг МЧЖ ва туман АБКМ ўртасида "жамоатчилик ишлари ташкил этиш тўғриси"да шартнома имзоланган бўлиб мазкур шартномага асосан 2018 йилнинг февраль ойида 25 нафар ишсиз деб эътироф этилган ходимлар туман АБКМнинг "жамоат ишларига йулланма"си асососида 2 ой муддатга жамоатчилик ишларини бажариш учун ишга қабул қилинган.... Далее


Qalampir.uz - Ғафур Раҳимов AIBA президентлигидан кетиши мумкин\n16:36, 30.11.2018 Спорт\nРаҳимов аввал ҳам бокс ҳаммасидан муҳимлигини таъкидлаб ўтганди.\nХалқаро ҳаваскорлар бокс ассоциацияси (AIBA) президенти ўзбекистонлик Ғафур Раҳимов бокс 2020 йил ўтадиган Олимпиада ўйинларидан четлатилиши хавфи мавжуд бўлса лавозимини тарк этишга тайёр. Бу ҳақда ТАСС хабар берди.\nХалқаро олимпия қўмитаси (ХОҚ) 2020 йилдаги ўйинларда бокс турнирини ўтказиш тўғрисидаги режаларни музлатиб қўйди. Бундай қарор AIBA’га нисбатан текширув бошлангач, қабул қилинган. Бу текширувлар натижасида ташкилот фаолияти тўхтатиб қўйилиши мумкин.\nЭслатиб ўтамиз, Раҳимов Москвада ташкилот бокснинг Олимпиада ўйинлари дастурига кириш имконини берувчи қарор қабул қилишини айтиб ўтганди.\nАввалроқ, ХОҚ Ғафур Раҳимовга ташкилот президентлиги учун сайловда қатнашмасликни маслаҳат берганди. Агар AIBA’га у раҳбар бўлса, бокс Олимпия ўйинлари дастуридан чиқарилиши мумкинлигини айтиб, огоҳлантирганди.\nТеглар:Ғафур Раҳимов AIBA\nДиққат! ФВВ фуқароларни огоҳлантирди\nТуризм соҳасидаги муаммолар санаб ташланди\n10:59, 13.12.2018 9 608\n17:17, 06.11.2018 8 608\n19:09, 03.11.2018 5 357\n15:19, 02.11.2018 1 851\n17:31, 30.10.2018 4 340


Уй шароитида лаваш тайёрлаш | Muslimaat.uz\nМанзилингиз:Муслимаат»Бекажон»Пазандалик»Уй шароитида лаваш тайёрлаш\nУй шароитида лаваш тайёрлаш\n0 32 304\nBy Muslimaat on\t Noyabr 26, 2016 Пазандалик\nОшхонамизга хуш келибсиз!\nБугун сиз билан уй шароитида лаваш тайёрлаймиз.\nБунинг учун қуйидаги масаллиқлар:\n● товуқ гўштининг кўкрак қисми\n● лимон пўстлоғи\n● бир стакан ёғ\n● сиқилган лимон суви\n● 1 коса қатиқ\n● помидор томат пастаси\n● лаваш хамири\n● туз, сирка ҳамда зираворлар керак бўлади.\nЛаваш тайёрлаш учун ҳар қайси мамлакатда турли хил зираворлар ишлатилади. Мен эса уй шароитимда ўзим тайёрлаган зиравордан фойдаланаман. Унга зира, саримсоқ пудраси, долчин каби турли фойдали зираворларни қўшганман.\nИшимизни гўштни тўғраб олишдан бошлаймиз. Гўшт осон тўғралиши учун музлатгичга қўйиб олганингиз яхши. Тўғраб бўлгач, қатиқ ва қолган масаллиқларни аралаштирамиз. Мен бу аралашмага саримсоқ ёки пиёз солмайман, чунки тайёр лавашни саримсоқ креми билан тортаман. Бу крем қандай тайёрланишини кейинги лавҳамизда тақдим қиламиз. Сиз крем ўрнига моёнез билан ҳам истеъмол қилсангиз бўлади.\nЭнди тўғралган гўштни солиб, аралаштирамиз. Зираворлар гўштга яхшилаб синггунга қадар устини ёпиб, 4 соат давомида совутгичда сақлаймиз. Сиз гўштни бир кун олдин зираворлаб, совутгичга қўйсангиз ҳам бўлади.\nМана гўшт ҳам тайёр. Уни ёғсиз товада қизартириб пишириб оламиз. Кўряпсизми, яхшилаб қовуриб олдим. Хоҳласангиз, бундан ҳам қизилроқ қилиб қовуришингиз мумкин.\nЭнди эса тайёр лаваш хамиримиз устига саримсоқли кремни сурамиз, устидан қовурилган гўшт, тузланган бодринг териб, мана бундай шаклда ўраймиз.\nСўнгра товага озгина ёғ солиб, лавашимизнинг икки томонини қизартириб оламиз.\nТаомимиз тайёр бўлди.\nСизга ёқади, деган умиддамиз.\nShom taomlari lavash


12 апрел 2021, Тошкент вақти: 21:02\nЎзбекистон банк тизими мулозимларининг Озодликка билдиришича¸ “бугун-эрта” Марказий банкнинг расмий курсни девальвация қилиб¸ мамлакатдаги валюта алмашинув курсларининг унификацияланиши – бир хиллашуви тўғрисидаги муҳим қарорни эълон қилиши кутилмоқда. “Бозор механизмлари асосида белгиланадиган” ягона доллар курсининг қора бозордаги жорий курс – 8000 сўм атрофида бўлиши тахмин қилинмоқда.\nМарказий банкдан “марказий” қарор кутилмоқда\nТижорат банкларидан айримларининг 29 август куни Озодлик суҳбатлашган Тошкентдаги бош офиси мулозимлари¸ ўз банкларининг аҳолидан валюта сотиб олишга ҳозирлик кўраëтганини билдирди.\n“Бизга Марказий банкдан шунга оид Низом (12 август кунги қарор назарда тутилмоқда - таҳр.) келганидан бери¸ иш бораяпти. Аҳолидан ҳозирча валютани бозор нархида сотиб олиш бошлангани йўқ¸ чунки Марказий банкдан бу ҳақда ҳали қарор берилгани йўқ. Марказий банк бу курсни белгилаши билан¸ аҳолидан валютани нақдда сотиб олишни бошлаймиз¸” деди Озодлик суҳбатлашган тижорат банкларидан бири ходими.\n"Кутилаëтган қарор - расмий ва қора бозорни бирлаштириш ҳақида"\nЎзбекистон банк тизими мулозимларидан бирига кўра¸ Марказий банкдан кутилаëтган қарор расмий курснинг кескин девальвация қилиниши ҳақида бўлади ва бу қарорда Марказий банк валюталар бозор курсининг қайси нисбатда бошланишини ва ундан кейин қандай белгиланишини аниқлаштириши керак бўлади.\n“Долларнинг Марказий банк белгилаган бугунги (29 август кунги) расмий курси 4200 сўм, қора бозор курси 7800 сўм атрофида. Энди Марказий банк расмий курсни девальвация қилиши ва бозор нархи билан бир хиллаштириши керак бўлади. Шунда курслар¸ кўпдан кутилгандек унификация бўлади¸ эркин конвертацияга эшик очилади. Марказий банк ягона бозор курсини 8000 сўмлар нари-берисида белгиласа керак. Шундан кейин¸ валюта курслари¸ бозордаги талаб ва таклифга қараб¸ кунда ўзгариб туради”¸ дейди ўзбекистонлик банк мулозими.\n"Марказий банк - конвертацияга тайëр. Молия вазирлигичи?\nОзодлик суҳбатлашган айрим мутахассислар¸ Марказий банк раиси Мамаризо Нурмуратовнинг 12 август куни имзолаган ва матбуотга куни-кеча маълум қилинган қарорини эркин конвертацияга ҳозирликнинг сўнгги қадамларидан бири сифатида изоҳлади.\nНурмуратов имзолаган бу қарор “Тижорат банкларига жисмоний шахслардан нақд чет эл валютасини сотиб олиши учун Марказий банк томонидан мадад пуллари бериш тўғрисидаги Низомни тасдиқлаш ҳақида” деб аталади.\nНомидан кўриниб тургандек¸ бу қарорда аҳолидан нақд долларни сотиб олишга резервида нақд сўми йўқ тижорат банкларига мадад пуллари бериш механизми ишлаб чиқилган.\n“Бу низом¸ эртага курслар бирлашиб¸ одамлар долларини сўмга алмашлаш учун қора бозор эмас¸ тижорат банкларига борганида¸ сўм йўқ эди¸ деган ҳолатнинг олдини олиш учун қабул қилинди. Мамаризо Нурмуратов унификация¸ яъни мамлакатда доллар (бошқа хориж валюталари ҳам – таҳр.)нинг ягона бозор курси бўладиган эркин конвертацияга ўтиш учун Марказий банк қилиши лозим ишларни қилаяпти. Менимча¸ Марказий банк томонидан қўйилаётган қадамлар тўғри. Гап энди¸ бу ўзгаришларни иқтисодий-фискал сектор¸ биринчи галда¸ Молия вазирлиги билан уйғунлаштиришда қолаяпти. Эркин конвертация очилгандан кейин унинг қанча давом этиши ана шу жараëн натижасига қарам бўлади”¸ дейди Озодлик суҳбатлашган ўзбекистонлик мустақил иқтисодчилардан бири.\nЎзбекистон Бош вазири Абдулла Ариповнинг 30 июнь кунги қарорига мувофиқ, тижорат банкларининг ўз мижози бўлган корхоналарга - юридик шахслар - бозор нархида валюта олиб-сотишига рухсат берилган эди.\nТижорат банкларининг юридик шахслардан бозор нархида валюта олиб-сотишни тажриба сифатида бошлагани¸ мутахассислар томонидан Ўзбекистон ҳукуматининг эркин конвертация жорий қилиш йўлида бошлаган жиддий қадамларидан бири сифатида қабул қилинган эди.


Ҳуқуқ фаоллари террорчи эмас\n11 май 2021, Тошкент вақти: 19:10\nЎзбекистонлик мухолифатчилар ва инсон ҳуқуқлари ҳимоячиларидан бир гуруҳи, 18 сентябрь куни эрталаб ҳуқуқ-тартибот органлари ходимлари томонидан қўлга олиниб, Тошкент шаҳар, Мирзо Улуғбек туман ички ишлар бўлимига олиб кетилди. Бу ҳақда "Озодлик"ка расмий қайддан ўтказилмай келаётган "Озод деҳқонлар" партияси раҳбарияти аъзоси Баҳодир Намозов хабар қилди. Қўлга олинганлар номи зикр этилган партия томонидан уюштирилган икки кунлик конференцияга вилоятлардан таклиф қилинган эди. Қўлга олинганлар милиция идорасида 4 соат ушлаб турилганидан сўнг қўйиб юборилди.\n“Соат 3 гача ушлаб ўтиришди. Мана ҳозиргина чиқдик”, дейди Мирзо Улуғбек туман ички ишлар бўлимига олиб кетилганлардан бири, жиззахлик инсон ҳуқуқлари ҳимоячиси Ўктам Пардаев. Ушлаб турилганлар орасида жиззахлик Мамир Азимов, Саида Қурбонова, Зиëдулла Раззоқов ва Ўктам Пардаевдан ташқари Намангандан Аҳмаджон Нормирзаев ва бошқалар бор эди. Маълум қилинишича, тилга олинган саккиз кишини конференция ташкилотчилари улар учун ижарага олган квартирадан олиб кетишган. Ижарага олинган квартирада амалга оширилган қўлга олиш жараёни тўғрисида қўлга олинганлар – Ўктам Пардаев ва Мамиржон Азимовлар ҳикоя қилади. “Формадаги тўрт нафар одам ва 3 нафар фуқаро кийимидаги йигитлар бостириб кириб келишди. Эшикни очишимиз билан бирданига киришди. Кириб мендан паспорт сўрашди. Мен “Кечирасиз аввал ўзингизни таништиринг. Гувоҳномангизни кўрсатинг” десам, “Мен сенга ҳозир гувоҳномани кўрсатиб қўяман. Сен кимсан ўзинг” деб бизга дўқ қилди. Бизга шунақанги қўпол муомалада бўлдики, ҳатто Ўктам Пардаевни қўлидан тортиб машинага тиқишга ҳаракат қилишди”.\nУшлаб кетишгани сабабини қандай изоҳлашди, деб сўрадик.\n“Уларга “Мана шу ерда шубҳали одамлар бор” деган қандайдир қўнғироқ бўлган эмиш. Шунга асосан улар келишган экан. Кейин ИИБ га олиб кириб “Кимсизлар? Қаердансизлар? Исмларингиз нима?” каби саволлар бериб ëзиб олишди. Сўроқ қилган киши терроризмга қарши кураш бўлими бошлиғи Мустафоев Илëс деган киши эди”.\nМухолифатчи ва инсон ҳуқуқлари ҳимоячиларининг террорчи эмаслигини аниқлашга 4 соат кетди. “Аслида, бизни тадбиримизни барбод қилиш учун олиб кетишди”, дейди "Озод деҳқонлар" партияси раҳбарияти аъзоси Баҳодир Намозов.\n"Озод деҳқонлар" партияси вакили айтаётган тадбир – конференциянинг 17 сентябрь кунги биринчи мажлисида мазкур партия ҳамда Ўзбекистондаги бошқа бир қатор нодавлат ташкилотлар вакиллари иштирок этди. 18 сентябрга режалаштирилган иккинчи мажлис иштирокчилардан бир гуруҳининг қўлга олиниши туфайли ўтказилмади.\nАнжуманнинг биринчи иш кунида "Озод деҳқонлар" партияси вакилининг айтишича, "Ўзбекистон тараққиётининг йўл харитаси" дастури маъқулланди. Мазкур ҳужжат устида кўпчилик ишлади, дейди партия вакили.\n“Бу бир йил давомида қилинган иш. Бунга “Серқуëш Ўзбекистоним”, “Уйғон Ўзбекистон”, “Бирдамлик” ҳаракатлари ҳам киритилган”.\n"Ўзбекистон тараққиётининг йўл харитаси" дастури устида бир йилдан зиёд ишлаган эканлар, у алоҳида ўрганиб чиқишга арзигулик иш бўлиши мумкин ва бу иш билан алоҳида шуғулланармиз.\nҲозирча, эса, дастурни ишлаб чиққанлардан бир нарсани сўраш билан чекланамиз.\n"Ўзбекистон тараққиётининг йўл харитаси" мамлакат халқ хўжалигининг барча соҳаларини тубдан ислоҳ қилиш дастури экан, унга ҳукумат эътибор қаратишига ишонасизми?\nБу саволга жавоб берар экан, "Озод деҳқонлар" партияси лидери Нигора Ҳидоятова Ўзбекистон ҳукуматини назарда тутиб, “Бу ҳукуматда биз таклиф этаётган ислоҳотларни амалга ошириш учун сиёсий ирода йўқ. Дастуримиз келажак янги авлод тузадиган янги ҳукумат учундир”, деди.


Православ масихийлик ҳақида | Интернет-портал «Мир вам»\nПравослав масихийлик ҳақида\nҚандай қилиб православ бўлиш мумкин\nМенинг Масиҳга келишим\nМенинг юртимдаги Черков\nПравослав Масиҳийлари Ягона Уч бирликдаги Худога – Ота, Ўғил ва Муқаддас Руҳга имон келтирадилар. Муқаддас Уч Бирликда учта Шахс мавжуддир. Улар ўз Илоҳий табиати бўйича ягона ва бир-биридан ажралмасдир. Худо инсонларни Ўзини улуғлаш, муқаддасликка эга бўлиши ва шу орқали Унинг фарзандлари бўлиш учун бутун дунёни ва бизни яратган абадий, қудратли, эзгу Руҳдир.\nXV асрда авлиё Андрей Рублёв томонидан ёзилган “Уч Бирлик” иконаси.\nИсо Масиҳ Худонинг Ўғли бўлиб, У Муқаддас Уч бирликдаги иккинчи шахсдир. У абадийликда Ота-Худодан, бу дунёда эса Муқаддас Она – Бокира Мариямдан бегуноҳ тарзда ҳомилали бўлиб туғилган. Масиҳ Худонинг абадий Каломи бўлиб, “Калом инсон бўлди, Орамизда яшади. У иноят ва ҳақиқатга тўлганди.” (Юҳанно 1:14)\nИсо Масиҳ инсон таънасидаги Худодир, яъни ҳақиқий Худо ва мукаммал инсон. Илоҳий ва инсонавий табиат Масиҳда абадий бирлашди: Худо инсон қиёфасига кирди.\nМасиҳ оламнинг Парвардигори. Синай монастиридаги икона (VI аср).\nХочга михланиши, тирилиши ва самога кўтарилиши билан якун топган Масиҳнинг ердаги хизмати, инсонларни гуноҳдан ва ўлимдан қутқариш режасига эга эди. Исо Масиҳ Ўз таълимоти ва хизмати орқали, инсонларнинг Худо билан ва бир-бирлари билан бўлган ўзаро алоқасига янги маъно бахшида қилди. У янги амрлар берди, ҳамда севги, меҳробончилик, камтарлик, жасурлик ва эзгулик намунасини бизга номоён қилди. У инсоният гуноҳлари учун хочга михланиб, мукаммал қурбонлик келтирди. Ўзининг муқаддас Қони орқали бизларни поклади ва Осмон Шоҳлигига йўл очиб берди. “У эса бизнинг гуноҳларимизни деб ярадор бўлди, бизнинг айбларимиз туфайли эзилди. Бизга тинчлик келтирадиган жазо унга тушди, Унинг яралари бизга шифо берди” (Ишаё 53:5).\n“Исо Масиҳга ишонмаган ҳеч бир кимса Худонинг олдига қайта олмайди ва Осмон Шоҳлигига кира олмайди. Ҳатто Исо Масиҳга ишонган ҳар қандай киши ҳам, агар Исо Масиҳга ўхшаб яшамаса, Унинг шогирди деб аталишга лойиқ эмас” (муқаддас Иннокентий (Ваениаминов), “Осмон Шоҳлигига йўл кўрсатиш”).\nПравослав дин – бу уч бирликдаги Худога ишониш ва бундан келиб чиққан ҳолда, Масиҳ асос солган Жамоатдан ажралмаган тарзда, ҳақиқатда Масиҳ билан яшашдир. Православ имони – бу Масиҳ ҳаворийларга, ҳаворийлар эса ўз навбатида кейинги авлодларга қолдирган имондир (Яҳуда 3:2, Салоник. 2:15, 1 Кор. 11:2).\nПравослав эътиқодининг ягона мақсади – ҳар битта кишини қутқариш ва поклаш, Масиҳнинг Жамоатида У билан бирлаштириш, абадий ҳаётга эга қилишдан иборатдир. Хушхабар айнан мана шундан иборат. Бу Хушхабарнинг мағзи эса Исо Масиҳ Қутқарувчи ва Нажоткордир, У ўликлар ичидан тирилди ва энди ҳар битта киши Осмон Шоҳлигида фаровон ҳаётга эга бўлиши мумкин.\n“Православия бу ҳақиқий Худони таниб-билиш ва Худони улуғлашдир, православия бу Худога Руҳ ва Ҳақиқатда топинишдир, (…) православия бу Худо тамонидан Унинг ҳақиқий хизматкори бўлган инсоннинг улуғланишидир, инсонга Муқаддас Руҳнинг инояти тақдим этишилишидир” (авлиё Игнатий (Брянчанинов)).\n“Православия” (“ортодоксия”) сўзи “тўғри улуғлаш”, “тўғри таълимот” маъносини англатади ва бидъатлардан (сохта таълимотлардан) фарқли ўлароқ, ҳақиқий имонни англатувчи термин сифатида пайдо бўлган.\nИнсон фаравон ҳаёт кечириш, Худо билан севги ва хурсандчиликда яшаш, Унга руҳ ва ҳақиқатда топиниш учун, Худонинг суратига ўхшатиб яратилган. “Инсонлар нафақат худди ўлимидан сўнг йўқ бўлиб кетувчи ҳайвонларга ўхшаб яшаш учун бу дунёда яратилган, балки битта ягона мақсад билан, яъни Худо билан юз йил ёки минг йил эмас, абадий яшаш учун яратилган” (авлиё Иннокентий (Вениаминов), “Осмон Шоҳлигига йўл кўрсатиш”)\nҲар битта инсон чексиз қадр-қимматга эга, чунки у ўзида Яратувчининг муҳрига эга. Инсон гуноҳсиз тарзда яратилган, аммо мукаммал эмас эди. Одам Ато (биринчи инсон) ҳамма нарсада Худога ўхшаб бориш, Худони англашда ўсиб бориш учун яратилган эди.\nБироқ тарихнинг дастлабки саҳифалариданоқ биринчи инсонлар – Одам Ато ва Момо Ҳаво гуноҳга йиқилдилар. Худога қулоқ солмаслик натижасида уларнинг ҳаётига ўлим кириб келди ва ланъатга дучор бўлдилар. Уларнинг табиати бузулди, Худонинг сурати эса гуноҳ туфайли заифлашди.\nИнсониятни қутқарувчи, Тирилган Масиҳ. Фреска.\nБироқ Худонинг Ўзи инсонларга раҳм-шавқат кўрсатиб, уларнинг тақдирига аралашишга қарор қилди. “Зеро, Худо оламни шунчалик севдики, Ўзининг ягона Ўғлини берди. Токи Унга ишонганлардан биронтаси ҳалок бўлмасин, балки абадий ҳаётга эга бўлсин” (Юҳ.3:16). Худонинг Ўғли бўлмиш Исо Масиҳ бизни Осмондаги Ота билан боғловчи Ягона Воситачига айланди.\nМасиҳ инсоний табиати бўйича Хочда ўлди ва бизни Ўз қони билан гуноҳдан, лаънатдан ва абадий ўлимдан холос қилди. Энди ҳеч қачон ўлмаслик учун, ҳамда барчага келажакдаги тирилиш ва абадий ҳаёт йўлини очиш учун учинчи кун тирилди. Масиҳ Тирилгандан сўнг, ўлим энди масиҳийлар устидан ҳоким эмас.\nПравослав Жамоати – бу ягона имонга, сирга ва муқаддас иерархияга эга бўлган инсонларнинг Раббимиз Исо Масиҳ билан бирлашиши, яъни Масиҳнинг Танасидир. Жамоатнинг ягона боши бу Масиҳдир. Православ Жамоати – бу ягона, муқаддас, бош ва ҳаворийликка асосланган жамоатдир. У инсонларнинг миллати, ижтимойи ва бошқа қандайдир келиб чиқиш тоифасидан қатъий назар, ҳамма учун очиқдир.\nПравослав Жамоати ягона нажот кемасидир. Худо барча имонлиларни ўша кемага йиғади.\nИмон рамзи – бу православ масиҳийларининг асосий ҳақиқатлари қисқача баёнидир. Имон Рамзи Православ Жамоати оталарининг иккита Бутундунё Йиғинида тузилган (325 ва 381 йилларда).\nМуқаддас оталарнинг биринчи Бутундунё Йиғини иконаси\nУндаги матн шундан иборат:\nОламнинг Парвардигори, барча кўринадиган ва кўринмайдиган нарсаларнинг, еру осмоннинг Яратувчиси, ягона Ота Худога имон келтираман.\nВа Худонинг Ягона Ўғли, ягона Раббимиз Исо Масиҳга, ҳамда дунё яратилишидан олдин, Нурдан туғилган Нур, Худонинг ҳақиқатидан туғилган Ҳақиқатга имон келтираман. У яратилмаган, балки туғилган. Ота билан бир табиатга эга ва ҳамма нарса У орқали пайдо бўлган.\nБиз инсонлар учун ва бизнинг нажот топишимиз учун Осмондан тушиб, Муқаддас Руҳ ва Бокира Мариям орқали инсон танасига кирган ва бизга каби бўлган.\nПонтий Пилат даврида хочга михланган, азоб чеккан ва кўмилган.\nКалом бўйича учинчи кун қайта тирилган\nОсмонга кўтарилиб, Отанинг ўнг томонидан жой олган.\nКелажакда барча тириклару-ўликларни Ўз улуғворлиги ила ҳукм қиладиган, Шоҳлигининг эса чеки бўлмайдиган Худога имон келтираман.\nВа шунингдек Ҳаёт бахшида қилувчи, Отадан чиққан, Ота ва Ўғил билан бир қаторда топинишга ва улуғлашга лойиқ бўлган, пайғамбарлар ёзиб қолдирган Муқаддас Руҳга имон келтираман.\nЯгона ва Муқаддас бўлган, Ҳаворийлар асос солган Бош Жамоатга имон келтираман.\nГуноҳларим кечирилиши учун қилинадиган ягона Сувга Чўмдирилишга эътиқод қиламан.\nЎликларнинг қайта тирилишини\nва келажакдаги ҳаётни орзиқиб кутаман. Омин.\n“Тинчлик ёр бўлсин” маърифий портали, Буюк Василийнинг таҳлилий маркази қўллови остида ва Москва Епархиясининг миссионерлик ва катехизация комиссияси ёрдамида ташкил топган.\nПроект ҳақида\tПравославия ҳақида


Нима учун товуқлар пенопластни чўқишади. – Tadbirkor-Fermer\nНима учун товуқлар пенопластни чўқишади.\nТовуқлар ва қушлар унча ақилли эмаслар, шунинг учун ўзларига тўғри озиқ топо олмайдилар. Кўпинча улар зарарли тўғри келмайдиган овқатларни истеъмол қилишади. Хўжаликда кўпинча парранда хоналарни иситиш мақсадида пенопластдан фойдаланилади. ТОвуқлар пенопластни чўқиш йўлларини қидириб топишади. Фермерларда товуқлар нима учун пенопластни чўқишади? Пенопласт товуқлар учун зарарли эмасми деган саволлар пайдо бўлади. Бугунги мақоламизда ана шу саволларга жавоб топасиз.\nТовуқлар пенопластни истеъмол қилишяпти- бу зарарлими?\nКелинг биринчи бўлиб пенопласт нималигини аниқлаштириб оламиз- пенопласт бу қурилиш моли ҳисобланади. Уни хона ва биноларни иситишда ишлатилади. Унинг таркиби кимёвий моддалардан яралган. Товуқлар учун жуда зарарли хисобланадаи. Товуқлар уни истеъмолқилганларидан сўнг овқат емайдилар ошқозон ва ичаклари зарарланади ва охири нобуд бўладилар.\nТовуқлар нима учун пенопластни чўқишади? Сабаби\nТовуқлар жуда қизиқувчан паррандалар хисобланади. Улар кўзга тушган барча нарсаларни чўқиб кўришади. Пенопласт ҳам товуқлар учун қизиқарли хисобланиб унинг таъмини билишга қизиқиб катта эхтиёж билан чўқий бошлашади.\nПенопласт товуқлар учун зарарлилигинибилиб олдингиз. Агарда товуқлар пенопласт чўқишаётганини кўрсангиз дархол пенопластни товуқларданг ажратинг. Иложи борича хонани иситиш учун қўйган пенопластларни устини фопланг товуқлари кўзига ташланмасин.


Абитуриентлар диққатига! Туркияда олий таълим олиш энди янада осон | Qalampir.uz\nРеклама\t02 Март 14:34 5351\nЎзбекистонда олий таълим олиш имконияти камлиги, бир ўринга ўнлаб номзод даъвогарлилиги ва ҳужжат топширганлардан бор-йўғи 10 фоизи талаба бўлиши ҳақидаги гап-сўзлар сизни қўрқитяпти ва келажакдаги орзу-умидларингизга соя соляптими? Ундай бўлса маслаҳатларимизга қулоқ тутинг. Биз сизга Туркиянинг энг нуфузли олий таълим муассасаларида ўқиш ва халқаро даражадаги мутахассис бўлиб етишишни таклиф этамиз. Хўш, розимиз?\n“WorldWideStudy” МЧЖнинг Go2Turkiye таълим маркази Туркиядаги олий ўқув юртларида ўқиш имконини тақдим этади.\nХЎШ, БУ ҚАНДАЙ ЛОЙИҲА?\nGo2Turkiye Туркияда таълим олиш учун консалтинг хизматларини кўрсатади. Бунда сиз ортиқча овворагарчилик ва қийинчиликлар, бюрократиясиз талаба бўлишингиз мумкин. Ҳужжатларни тўплашдан, чиптани олиб, самолётга чиқишингиздан тортиб, то аудиотурияда ўзингизга ажратилган курсини эгаллагунингизгача бўлган барча жараённи Go2Turkiye’га ишониб топширингиз мумкин.\n• Туркияда ўзингизга маъқул мутахассислик бўйича энг мақбул университетни танлашда;\n• ОТМ бўйича барча саволларга жавоб топишда;\n• Имтиҳонларда иштирок этиш учун Туркиядан махсус таклифнома олишда;\n• Имтиҳонларни Тошкентда, сизга қулай бўлган тилда топширишингизга;\n• Элчихона билан мулоқотга киришиш ва талабалик визасини олишда ёрдам беришга масъулмиз.\nАБИТУРИЕНТЛАР УЧУН ЭСА ҚУЙИДАГИ ТАЛАБЛАР МАВЖУД:\n• Тартиб, масъулият ва интизом:\n• Мактаб ёки ўрта махсус таълим дипломидаги умумий баллар йиғиндиси 55% дан юқори бўлиши;\n• YÖS (Yabanaсı Öğrenci Sınavı) ёки SAT (Student Acceptance Test) йўналиши бўйича имтиҳондан муваффақиятли ўтиш.\nБИЗНИНГ ТАКЛИФ ҚУЙИДАГИЛАРНИ ЎЗ ИЧИГА ОЛАДИ:\n• консултация шартномаси имзоланган кундан бошлаб университетда дарслар бошланишига қадар талабгорнинг тўлиқ консултацияси ва назоратини амалга ошириш;\n• YÖS (Yabanсı Öğrenci Sınavı) имтиҳонида иштирок этиш учун барча зарур ҳужжатларни йиғишда ёрдам бериш;\n• университетларда муваффақиятли рўйхатдан ўтиш учун барча зарур ҳужжатларни йиғишга кўмаклашиш;\n• дипломни таржима қилишда (аризачининг диплом инглиз /турк тилида бўлмаса), шунингдек Ўзбекистондаги Туркия элчихонаси консуллик бўлимида сертификатлашда ёрдам бериш;\n• YÖS имтиҳони шартлари, санаси ва жойи билан таништиш, шунингдек, YÖS имтиҳонига кириш учун анкета ва ариза топшириш;\n• имтиҳон натижалари ҳақида талабгорга ўз вақтида хабар бериш;\n• Абитуриентлар YÖS имтиҳонига бепул қабул қилинади.\n• Энг яхши натижаларни қўлга киритган абитуриентлар (90% балл ёки ундан юқори) университетларга имтиёзли шартлар асосида қабул қилинади.\nБундан ташқари, абитуриентлар Туркиядаги “Come2Turkiye” марказининг рўйхатидан ўрин олган турли университет ва факультетлар имтиёзли равишда киришлари мумкин.\n26 Март 14:21 63278\n26 Март 15:58 57380\n27 Март 14:29 50625\n28 Март 15:16 50405\n28 Март 10:15 43753


Бош мақола | 06/17/2017 10:34 AM 19886 марта ўқилди\nСуратда: Сирожиддин Ислом ББС даги эски қадрдонлари Паҳлавон Содиқ ва Бахтиёр Имомов билан…\n“Озодлик” радиоси кейин пайтларда ер юзидаги дунё ўзбеклари орасида, хусусан она юртимиз – Ўзбекистонда жуда машҳур бўлиб бормоқда.\nКеча одатдагидек Тошкентга – устозимиз Шароф акага телефон қилсам, Сирожиддин Исломнинг шайх Абдулазиз Мансур ҳазратлари билан олиб борган суҳбати – шахмат қироли Роберт Фишер ўйнаган гўзал партиялар каби у кишига олам олам завқ-шавқ бағишлаганини айтиб қолдилар.\n– Мана буни ҳақиқий журналистик маҳорат деса бўлади, Исматжон! – деб ўз ҳаяжонларини яширмадилар.\nШароф акадек – ўзбек журналистикасида ўзига хос ибратли мактаб яратган таниқли инсоннинг бу сўзлари менга ҳам илҳом берди.\n– Бўлмаса, шу сўзларингизни диктовка қилиб айтинг, мен ёзиб оламан, – дедим…\nАлал оқибат қуйидаги ажойиб бир дилнома дунёга келди. Устознинг бу ўгитлари нафақат Сирожиддин Ислом учун, нафақат “Озодлик” радиоси ходимлари учун, балки ҳаммамизга – ўзини фахр билан журналистман деб юрган ҳар бир ижодкорга баб баравар тааллуқлидир…\n2 ноябрь, 2016 йил.\nШароф УБАЙДУЛЛАЕВ: ҚОЙИЛМАН, СИРОЖИДДИН!\nСирожиддин Исломнинг шайх Абдулазиз Мансур устидан қилган ғалабаси менга – шахмат қироли Роберт Фишернинг гўзал партияларини эслатди…\nУнча қисқа бўлмаган умримда ва эллик йиллик журналистик ҳаётимда – унча мунча нарсалар қоралаганимга қарамай, анча мунча маҳоратли журналистларни кўрганман, эшитганман десам муболаға бўлмас.\nШу пайтгача ББС дан Паҳлавон Содиқ, Озодликдан Алишер Сиддиқ, Сарвар Усмон, Замира Шукур, Шуҳрат Бобожонларнинг журналистик маҳоратига тан бериб юрардим. Уларни тингласам, ҳузур қилардим.\nБироқ, Сирожиддин Исломнинг ўтган ҳафтада шайх Абдулазиз Мансур билан бўлган интервьюсига, унинг журналистик маҳорат ва жасоратига тан бермасликнинг иложи йўқ.\nШайх жанобларини яхши танийман ва қаттиқ ҳурмат қиламан. Уларнинг ўзига хос бир сўзлик ва қайсарлигидан ҳам озми кўпми хабардорман.\nБироқ Сирожиддин шундай қайсар ва билимдон шайх жанобларини – ўзининг сўз қуроли билан сичқоннинг инига гоҳ киргизиб, гоҳ чиқариб турди. Шайх ҳазратларининг қўлидан мирафони тушиб, тўнини тескари кийганида ҳам, минглаб келометр наридан келаётган сеҳрли овоз уни яна микрафонни қўлига олишга ва суҳбатни давом эттиришга ундади.\nШайх неча бор қайта қайта орқасига ўгирилиб, тисарилганда ҳам журналист ўзининг маҳоратли сўзи билан унинг олдини тўсиб, барибир гапиришга, кўнглидаги борини тўкиб солишга мажбур қилди.\nАна шуни – журналистик маҳорат дейдилар. Ана шуни – мушоҳада кенглиги деса бўлади. Сирожиддинга қойилман ва табриклайман.\nТан олиб айтиш керак, Озодлик кейинги пайтларда журналистик мактабларда қўлланма сифатида фойдаланса арзигулик эшттиришлар қилаяпти.\nШу гапларни ёзарканман, беихтиёр бир воқеа ёдимга тушди. Одил Ёқубовнинг “Улуғбек хазинаси” номли янги романи эълон қилингунга қадар устозим Назир Сафаров, ўзининг эътирофига кўра, ёзувчи билан доим истар-истамас қўл учида кўришиб юраркан.\n“Улуғбек хазинаси”ни ўқигач, ўзидан анча ёш бўлган Одил Ёқубовга биринчи бўлиб – кўксига қўлини қўйиб салом берадиган бўлибди. Ана шундай кезларда баъзан: “Устозлик ёшда эмас *- бошда!” деб ўғли тенги Одил Ёқубовнинг елкасига қоқиб ҳам қўяркан…\nМен ҳам Ўзбекистондан туриб, олис Прагадаги Сирожиддиннинг маҳорати олдида таъзим қиламан. Унинг маҳорат қалами Ватанга ва халққа хизмат қилишдан асло чарчамаслигини тилаб қоламан…\n1 ноябрь, 2016 йил\nСуратда: Сирожиддин Ислом (орқа планда) илгари ишлаган муқаддас даргоҳ – ББС ўзбек хизматининг Тошкент офисида…\n11/03/2016 at 7:07 AM (Edit)\nЖуда гўзал мақола бўлбди, Исмат ака. Раҳмат Сизга.\nШайх Алоуддин Мансур мухлиси\n11/03/2016 at 4:04 AM (Edit)\nАлоуддин Мансур эмас, Абдулазиз Мансур деб ёзинглар, барака топгурлар. Алоуддин Мансурни гапидан адаштириб қўядиган ўзбек журналисти ҳали туғилгани йўқ )\n11/03/2016 at 3:14 AM (Edit)\nАжойиб мақола бўлибди. Шароф Убайдуллаевга ҳам, Исмат Хушевга ҳам каттакон раҳмат.\n11/02/2016 at 4:03 PM(Edit)\nСирожиддин Исломнинг журналистик маҳорати ҳақида Шароф Убайдуллаев Сизнинг ўзнгизга айтган гапларни мақола қилиб ёзиб, бизга ҳам етказганингиз, Исматжон, Сизнинг қанчалар кўнгли тоза ва халқпарвар инсон эканлигингиздан далолат. Афсус, ҳамма ҳам Сиздек бўлолмаскан…\n11/05/2016 at 9:39 PM (Edit)\nЖуда мароқли билан ўқиб чиқдим. Шароф ака Убайдуллаев Сирожиддин орқали бутун Озодлик радиоси фаолиятига баҳо берибдилар. мана буни ҳам ҳақиқий журналистика джеса бўлади. Раҳмат, Шароф ака.\nШароф Убайдуллаев давлатлараро муносабатларимиз ҳақида\nБугун Гулистонда Шароф Убайдуллаев онасининг маъракаси ўтказилади…\nШароф Убайдуллаев: Шайх кўргиликлари Каримовга тик гапиргани учун бошланган эди…\nШароф Убайдуллаев билан Сарвар Усмон суҳбати: Сенат қаридими?\nТоҳир Каримов: “Озодлик”да мусулмон қочоқлари ҳақидаги суҳбатни тинглаб…\nШароф Убайдуллаев МХХ билан Прокуратура ўртасидаги кураш ҳақида…\nАбдуллаеву Юсуфу Негматовичу 70 лет! Ташпулат Юлдашев (часть 1,2,3) - 51544 марта ўқилган


Жошуанинг «сариқ чақалик» дабдабали ҳаёти\n20.12.2017 19:37 0 514\nЭнтони Жошуа — замонамизнинг энг бой боксчилардан бири.\nБугунги кунда Энтони Жошуа профессионал бокснинг энг нуфузли супероғир вазнида асосий юлдуз ҳисобланади. Лондон олимпиадасида 23 ёшида ғолиб чиққан Энтони кейин профессионал боксчи сифатида 5 йилда 20 та жанг ўтказиб, уларнинг барчасида муддатидан олдин зафар қозонди ва WBA ҳамда IBFнинг чемпионлик камарларини қўлга киритди.\nВладимир Кличко ва Карлос Такам устидан қозонилган сўнгги икки ғалаба унинг фаолиятининг шу кунгача бўлган чўққиси, дейиш мумкин. Украиналик ва камерунлик боксчиларни нокаутга учратгани учун жами 30 миллион фунт даромад қилган британиялик замонамизнинг энг бой боксчилардан бирига айланди.\nГарчи дабдабали ҳаёт кечирса-да, бунинг учун ёнидан сариқ чақа ҳам ишлатмайди. Бунинг сири оддий: боксчи ҳаддан ташқари иқтисодчи, яъни зиқна, қолаверса, унинг ҳаётни «люкс» даражасига олиб чиқувчи ҳомийлари етарлича. Энтонига дунёнинг машҳур «Under Armor», «JD Sports», «Beats by Dre», «StubHub», «Dafabet», «Lynx», «Audemars Piguet», «Jaguar Land Rover», «BXR», «Vodafone», «Westfield», «Lucozade» каби йирик брендлар ҳомийлик қилади.\nЖошуа ҳеч қачон ўз ёнидан чиқим қилмайди\nОдамлар Жошуани кунлик харажатлари учун ҳаддан ташқари кўп пул ишлатади, деб ўйлашади. Тўғри, у кўп парвоз қилади, қиммат соатлар тақади, энг сўнгги русумдаги автомобилларга эга. Лекин буларнинг ҳаммасини ҳомийлар ўз бўйнига олган. Биз бирор марта ҳам хусусий самолёт ёки вертолёт буюртма қилмаганмиз. «Land Rover» Энтонини доимий равишда автомобил билан таъминлайди. У пул ишлатмайди, фақат йиғади.\nФредди Каннингем, боксчининг менежери\nКаннингем – Жошуанинг «ўнг қўли». У 2015 йили ташкил этилган «AJ Boxing» менежмент агентлиги орқали Энтонига ёрдам беради.\n«Мен бу ишни бошлаганимда мақсадим миллионер бўлиш эди. Энди эса, миллиардер бўлиш. Миллионер бўлиш яхши, лекин мақсадга етишиш учун янада ўсиш керак. Агар кейинги жанг учун 10 миллион фунт гонорар олсам, ундан кейингиси учун нега 10 баробар кўпроқ олмаслигим керак?! Мен ўз кучи билан миллиардер бўлган инсонларни биламан. Бу қийин иш, лекин уддаласа бўлади», — деган эди Жошуа ўз интервюсида.\nЖошуанинг бриллиантлар билан безатилган, нархи 263 600 фунтга баҳоланувчи тилла ва 108 000 фунтлик кумуш соатлари бор. Табиийки, спортчи бу қимматбаҳо соатларни ўз пулига сотиб олмаган, улар Швейцариянинг «Audemars Piguet» брендидан совға қилинган.\nЖошуа ва Рио Фердинанд «Burj Al Arab» биноси томида машғулот ўтказди.\nЖошуанинг севимли шаҳри — Дубай. Бу ҳам шартномада кўрсатилган. Ҳужжатга кўра, Энтони маҳаллий сайёҳлик фирмасининг элчиси ҳисобланади. Эвазига яхшигина гонорар олиши ҳам сир эмас. Шундай экан, боксчининг келгуси жангларидан бири Бирлашган Араб Амирликларида ўтишига ишонса бўлади.\nШу йилнинг ноябр ойида Жошуа собиқ футболчи Рио Фердинанд билан биргаликда кунлик машғулотларнинг фойдасини тарғиб қилиш учун Дубайнинг машҳур Burj Al Arab биноси томида машғулот ўтказишди. Бунинг учун осмонўпар бинонинг томидаги вертолётлар қўниш майдончасига махсус ринг ўрнатилди.\n«Энтонининг фаолияти аввалида кўпгина компанияларга ҳамкорликни таклиф қилганимда, бокс улар учун эмаслигини айтишган эди. Энди эса, ўша рад қилганларнинг қўнғироғидан телефоним портлаб кетишига сал қоляпти», — дейди Каннингем. — «Мен оддий бензин қуювчи ёки катта компания бошлиғи билан бир хилда муомала қиладиган бундай йигитни учратмаганман. У халқ ичидан чиққан. У ўзига хос инсон, такрорланмас спортчи».\nСпорт бокс Жошуа\n«Спорт» телеканали ўзбекистонлик нокаутчи боксчининг жангини «жонли» эфирда намойиш этади\n«Эркин курашчи бўлишим ҳам мумкин эди»\nРуслан Чагаев клипда суратга тушди (видео)


Месси яна бир рекордни хет-трик орқали янгилади » Ўзбекистон янгиликлари – Zamin.uz\n08-12-2014 | 00:45\nZAMIN.UZ / Спорт / 08 Декабр 2014 года1 147\n«Барселона» ҳужумчиси Лионель Месси Ла лиганинг 14-тури доирасида «Эспаньол» (5:1) дарвозасига 3та тўп йўллади, деб хабар бермоқда «Stadion.uz».Шу тариқа, аргентиналик ҳужумчи Каталония дербиларида энг кўп футболчига айланди. Лионель «Эспаньол»га қарши ўйинларда голлари сонини 12тага етказди. Шу пайтгача «Барса»нинг собиқ футболқиси Сесар Родригес ҳисобида 11та гол бор эди.Эътиборли томони, Месси шу пайтгача 4та рекордни айнан хет-трик орқали янгиланганди. Улар: «Барселона» тарихида энг кўп гол урган ўйинчи, «Эл-классико» тарихида энг кўп гол урган ўйинчи, Ла-лига тарихида энг кўп гол урган футболчи, ЕЧЛда энг кўп гол урган футболчи. Бугун бешинчи рекорд ҳам хет-трик эвазига янгиланди.«Эспаньол» дарвозасига урилган голлардан сўнг Мессининг «Барселона» сафидаги голлари сони 402тага етди.\nЎқишни тавсия қиламиз «Барселона»дан йирик ғалаба. Мессидан хет-трик\nВенгер: «Суареснинг «Барселона»га мослашуви Месси туфайли ортга сурилмоқда»\n20:26 / 06-12-2014\nМессига кўрсатилган сариқ карточка бекор қилинди\n21:20 / 05-12-2014


Қўшимча қиймат солиғининг электрон тизими яратилади\nОлдин хабар қилинганидек, Тошкентдаги «Ўзэкспомарказ»да «Ўзбекистон солиқ сиёсатининг янги концепцияси» мавзусида Халқаро пресс-клуб йиғилиши бўлиб ўтди. Унда Давлат солиқ қўмитаси раҳбари Бегзод Мусаев чиқиш қилди.\n«Бир йил олдин, 2017 йилнинг 18 июлида Шавкат Мирзиёевнинг фармойиши билан алоҳида ишчи гуруҳи ташкил қилиниб, солиқ тизимини ислоҳот қилиш бўйича концепцияни ишлаб чиқиш вазифаси қўйилган эди. Президент ҳар йиғилишда етти ўлчаб бир кесиш кераклигини, энг асосийси адолат билан иш кўриш зарурлигини эслатиб келди», — деди Бегзод Мусаев.\n«Республикада иккита солиқ принципи бор. Яъни икки турдаги юридик шахслар солиқ тўловини амалга оширади: белгиланган солиқни тўловчилар ва енгиллаштирилган ягона солиқни тўловчилар. Ягона солиқ тизими 2005 йилда амалга киритилган бўлиб, унда фақатгина битта мезон қўйилганди: 50 нафаргача ишчи ўрни яратганларга енгиллаштирилган, 5 фоизгача солиқ тўлаш имконияти берилганди. Бора-бора 2011 йилда ишчи сони 100 нафаргача, 2014 йилда эса 200 нафаргача кўтарилди.\nБунинг натижасида иш берувчилар ауцорсинг, яъни кам харажат қилиш эвазига солиқни бекитган ҳолда маош тўлаш, конверт усулида маош беришни йўлга қўйди.\nЯнги тизимга кўра, қўшимча қиймат солиғига ўтиш, биринчидан, нархнинг ошишига олиб келмайди. Иккинчидан, солиқ юкини ҳам ошишига сабаб бўлмайди», — деди Солиқ қўмитаси раҳбари.\n«Ҳозир олдимизда турган асосий вазифа солиқ тўловчига енгил, содда тизим яратиб беришдир. Яъни бу жараённи автоматлаштирган ҳолда, қўшимча қиймат солиғининг электрон тизимини яратиш йўлга қўйилади», — таъкидлади Бегзод Мусаев.


12 август 2020, Тошкент вақти: 05:08\nЎзбекистон пойтахтининг Яшнобод туманида Япониянинг Toyota ширкати биринчи дилерлик салони ва техник хизмат кўрсатиш марказини очди.\nFacebookдаги Toyota Uzbekistan саҳифасида “Toyota Motor Corporation билан 2 йил давомида бўлиб ўтган фаол музокаралар ўз ҳосилини берди – япон гиганти энди бизнинг давлатимизда расман мавжуд”¸ дейилади.\nЎзини япон корпорациясининг расмий дилери деб тақдим этган TECHNIC DIESEL MOTORS салонда сотувга қўйилган янги автомобиллар учун 3 йиллик кафолат берилиши¸ техник хизмат марказига ширкатнинг оригинал эҳтиëт қисмларини етказиб бериш йўлга қўйилганини маълум қилган.\nАйни пайтда¸ Озодлик мухбири билан суҳбатда салон ходими 11 сентябрь куни салонда бор-йўқ учта машина сотувга қўйилгани¸ бироқ божхона тўловлари ниҳоятда қимматлигича қолаëтгани боис¸ ҳозирча савдо йўқлигини билдирди:\n- Ҳозир салонда иккита Rav4 ва битта Prado бор. Rav4 нинг нархи 33 минг доллар¸ Марказий банк курси (8100 сўм) бўйича сўмда тўланади. Лекин растаможка нархи бунга кирмайди. Ҳар битта машинага унинг от кучи ва бошқа техник спецификациясидан келиб чиқиб бож ҳисобланади. Масалан¸ долларнинг расмий курси 4200 сўм бўлиб турган пайтда¸ Pradoнинг растаможкаси 167 миллион сўм эди. Конвертациядан кейин растаможка икки бараварга қимматлаб кетди¸ лекин бир ҳафта ичида уларнинг қайта кўриб чиқилиб¸ арзонлашиши кутилмоқда. Шунга ҳозирча харидор йўқ. Шу масала ҳал бўлса¸ октябрдан машина келиши кўпаяди¸ деди Озодлик мухбири суҳбатлашган салон ходими.\nЎзбекистон ҳукумати GM-Uzbekistan автомобиллари ички бозорини ҳимоялаш деган иддао билан хориждан импорт қилинадиган автомобиллар бож тўловини ниҳоятда қиммат¸ (машина оригинал нархининг 30 фоизидан 100 фоизигача ) қилиб белгилаган.\n5 сентябрь куни ўзбек сўмининг расмий курси қарийб икки бараварга девальвация қилиниши муносабати билан долларга боғланган бож ва акциз солиқлари нархи ҳам икки бараварга кўтарилди.\nКурслар унификацияси муносабати билан ҳукумат импорт товарлар учун белгиланган бож ва акциз солиқларини қайта кўриб чиқмоқда.\nҲозирча импорт машиналарга белгиланган тўловларнинг арзонлашига оид расмий хабар йўқ.


Ушбу танловда анъанавий равишда 6 та: йўлтанламас, оилавий машина, ҳамёнбоп машина, экологик тоза машина, спорт ва қимматбаҳо машиналар йўналишлари бўйича 420 та модел иштирок этди. Овоз беришда 25 та давлатдан автомобиллар соҳасини ёритувчи ОАВда ишлайдиган аёллар иштирок этдилар.\nЖорий йилда Hyundai Ioniq гибрид машинаси аёллар учун йилнинг энг яхши автомобили деб топилди. Ушбу автомобиль ўтган йил Женева автосалонида оммага тақдим қилинганди. Модел уч вариантда таклиф этилади: классик гибрид, маиший электр тармоғидан қувватланиш имкониятига эга бўлган гибрид ва тўлиқ электрик кўринишда. Қулайлик учун машинанинг барча уч модификацияси бир модификация сифатида қаралган.\nФото: Hyundai Ioniq\nҚолган йўналишлар бўйича ғолиблар қуйидагича кўриниш олди:\n“Энг ҳамёнбоп автомобиль” – Ford Fiesta\n“Оилавий автомобиль” – Mazda CX5\n“Энг ҳашаматли автомобиль” – BMW 5-серияси\n“Энг яхши кроссовер” – Peugeot 3008\n“Экологик тоза автомобиль” – Hyundai Ioniq\nMcLaren 720S аёллар орзусидаги автомобиль деб топилди.\n2016 йилда аёллар учун йилнинг энг яхши автомобили сифатида Jaguar F-Pace кроссовери эътироф этилганди.\nHyundai Ioniq аёллар автомобили


АҚШга мустақил Украина керак эмас – Володин - 02.06.2022, Sputnik Ўзбекистон\nАҚШга мустақил Украина керак эмас – Володин\nРоссия Давлат думаси раиси АҚШ Украинани ўзининг мустамлакасига айлантиришни, ундан Россияни заифлаштириш мақсадида фойдаланишни хоҳлайди, деб ҳисоблайди. 02.06.2022, Sputnik Ўзбекистон\nТОШКЕНТ, 2 июн — Sputnik. АҚШ раҳбарияти Украинани ўзининг мустамлакасига айлантиришни, мамлакатдан барча ресурсларни олиб кетиш ва ундан Россияни заифлаштириш мақсадида фойдаланишни хоҳлайди, деб ҳисоблайди Россия Давлат думаси спикери Вячеслав Володин.Унинг қайд этишича, АҚШ президенти Жо Байден Америка “демократик, мустақил, суверен ва гуллаб-яшнаётган Украинани” кўришни исташини айтган.Володин Украинада бу вақт мобайнида хуш келмайдиган ОАВларни ёпишгани, мустақил журналистларни ўлдиришгани, сиёсий партияларни тақиқлашгани, украин халқи ҳақида коррупцияга ботган ҳукуматдаги ҳеч ким қайғурмаганини қайд этган.“Йўқ, мустақил Украина Вашингтонга керак эмас. АҚШ раҳбарияти уни ўз мустамлакасига айлантиришни истайди. Мамлакатдан барча ресурсларни олиб чиқиш кетиш ва ундан фақат Россияни заифлаштириш мақсадида фойдаланиш”, - дея таъкидлаган сиёсатчи.Володиннинг сўзларига кўра, бутун дунё америкача демократия Ливия, Афғонистон, Ироқ, Сурия, Югославияда нималарга олиб келганини кўрган.“Вашингтон уларни демократик ва гуллаб-яшнаётган мамлакатга айлантиришни истаган бу давлатлардан ҳеч бири наф кўрмади. Ҳаммаси аксинча бўлди. Бир пайтлар ривожланаётган бўлган мамлакатлар хаосга чўмиб, харобаларга айланди, улар фуқаролари гуманитар ҳалокатга дуч келишди. Масалан, Афғонистонда 20 йил давомида Америка қўшинлари бўлган даврда 250 мингдан зиёд тинч аҳоли ҳалок бўлди, аҳоли қашшоқлашди”, - дея қайд этган Володин.\nвячеслав володин , украина, ақш\nРоссия Давлат думаси раиси АҚШ Украинани ўзининг мустамлакасига айлантиришни, ундан Россияни заифлаштириш мақсадида фойдаланишни хоҳлайди, деб ҳисоблайди.\nТОШКЕНТ, 2 июн — Sputnik. АҚШ раҳбарияти Украинани ўзининг мустамлакасига айлантиришни, мамлакатдан барча ресурсларни олиб кетиш ва ундан Россияни заифлаштириш мақсадида фойдаланишни хоҳлайди, деб ҳисоблайди Россия Давлат думаси спикери Вячеслав Володин.\nУнинг қайд этишича, АҚШ президенти Жо Байден Америка “демократик, мустақил, суверен ва гуллаб-яшнаётган Украинани” кўришни исташини айтган.\n“Давлат тўнтаришидан кейин америкалик маслаҳатчилар ва инструкторлар амалда Киев режимини бошқарган пайтда Украинани демократик, мустақил, суверен ва гуллаб-яшнаётган мамлакатга айлантириш учун АҚШнинг саккиз йил вақти бўлган. Бироқ улкан салоҳиятга эга бўлган мамлакатни, Украинани ривожлантириш ўрнига талашди”, - дея ёзди Россия Давлат думаси раиси ўзининг телеграм каналида.\nВолодин Украинада бу вақт мобайнида хуш келмайдиган ОАВларни ёпишгани, мустақил журналистларни ўлдиришгани, сиёсий партияларни тақиқлашгани, украин халқи ҳақида коррупцияга ботган ҳукуматдаги ҳеч ким қайғурмаганини қайд этган.\n“Йўқ, мустақил Украина Вашингтонга керак эмас. АҚШ раҳбарияти уни ўз мустамлакасига айлантиришни истайди. Мамлакатдан барча ресурсларни олиб чиқиш кетиш ва ундан фақат Россияни заифлаштириш мақсадида фойдаланиш”, - дея таъкидлаган сиёсатчи.\nВолодиннинг сўзларига кўра, бутун дунё америкача демократия Ливия, Афғонистон, Ироқ, Сурия, Югославияда нималарга олиб келганини кўрган.\n“Вашингтон уларни демократик ва гуллаб-яшнаётган мамлакатга айлантиришни истаган бу давлатлардан ҳеч бири наф кўрмади. Ҳаммаси аксинча бўлди. Бир пайтлар ривожланаётган бўлган мамлакатлар хаосга чўмиб, харобаларга айланди, улар фуқаролари гуманитар ҳалокатга дуч келишди. Масалан, Афғонистонда 20 йил давомида Америка қўшинлари бўлган даврда 250 мингдан зиёд тинч аҳоли ҳалок бўлди, аҳоли қашшоқлашди”, - дея қайд этган Володин.


"Юракнинг бир банди узилган кеча".. Хисор тоғларида бўрилар еган шоир Мухтор Комилни хотирлаб... - Nurzamon.uz\n"Юракнинг бир банди узилган кеча".. Хисор тоғларида бўрилар еган шоир Мухтор Комилни хотирлаб...\n“Ё, худойим, 21 асрда Хисор тоғларидаги оч бўри ҳам... шоирни ейди..” дедим бу хабардан ларзага тушиб.\nШоир Мухтор Комилни Хисор тоғларида бўрилар еб кетибди деган хабар..мендай Тошкент деган... сал кам 5 миллион одам яшайдиган шаҳарда ўз дарду - ҳаёли, муаммолари билан 44 автобусга осилиб ишга қатнайдиган ва сокин яшаб юрган одамни ларзага солган эди. Икки - уч кун бу хабарнинг таъсирида юрдим.\nДўстларим. Адабиёт ҳам ҳаётдай шафқатсиз эканки, ТВ экранлари, радио эфирлари ёки газета – журналида чиқиб турмасангиз, дарров.. аввал омма, оламон.. сўнг адабиёт аҳли ҳам.. ҳар кимни унутар экан. Дунёда вақтдан шафқатсиз куч йўқ. У ўз комига не – не довруғли шахслар, сиймолар ..Мухторга ўҳшаган қалб одамлари бўлган шоирларни ямлаб юборади. Мухторни ва зўр шоир бўлган... уйсизлик ва ишсизликдан Сурхондарёга кетган Шодмонқул Саломни ва Ўлжабой Қаршиев (..яна мен номини билмаган кимлар..) каби шоирларни шеърлари чиқмаётгани ёки ўзи кўринмаётгани учун унута бошладикми?.\nБалки, ҳамиша “менинг халқим” деб суянганим, Хиндистонда “Bobur was not mongol..” (!)яъни “Бобур мўғул эмас” деб талашганим, жуда мулойим ва чиройли хоразмлик аёлларнинг сокин интригалари, Хоразмга бўлган муҳаббатимни ўзгартира олмаган бўлса –да, хоразмликлар ҳам унутгандир мени ҳам..Ўзим туғилган юртнинг одамлари, кўчалари, хокимиятнинг қаттиқ деворлари, энди чироқлари ёнаётган симёғочлар, ... Шовотнинг тўлаётган сувлари унутмоқдами?. Бизнинг номимиз вақт ва даврнинг толатўплари гирдобига сингиб кетмоқдами?.\nБу ёруғ оламда бизни яқиндан тиниган одамлар қолдими ўзи?. Улуғлар дунёдан ўтди, бошқа шоирлар...чи..?...\nИшонинг, бир оз мағрурроқ бўлганим учун студентликдан дўстим бўлган Мухтор Комилнинг “..эй, борэй Саломат Вафо бўлмай.. ҳар нарса бўл..” деган ҳазилини кўтарардим. Бошқа бирор... нада аёл ва на эркак зоти менга бу таҳлит сўзларни айтолмасди. У ҳамиша айтадиган сўзини таъсири кучини оширишни истагандай... сукут билан тикилиб, айни шу ҳолатда унинг кўзлари гапирарди..унинг қора катта кўзлари гапирарди. Кўзлари билан кулиб қарарди ул бечора. “Одам эмассизалар...Саломат..” дерди суҳбатларининг бирида. Чиндан бир шоирнинг абгор қисматига кўмакка узанадиган одам бўлолмадик. Сершовқин шаҳарлар, тош кўчалар ва тош деворлардан меҳр тополмай, тоққа бош олиб кетган шоирни...унинг туйғуларга тўла қалбини, жилмаядиган лаблари, изтироб ва севгига тўла кўзларини, муҳаббат ва шеърга тўла юрагини....бир вақт муштипар онаси ато этган оёқ ва қўлларини.. 21 асрда Хисор тоғларида оч қолган бўрилар еди. Бўри қиёфасидаги одамлар еди. Унинг синиқ қалам билан шеър ёзилган кир блокнотларининг қоғозларини тоғнинг ёввойи шамоллари учирди. Унинг ғижим варақлари эгасининг қонига ботди.\nЙўқ, мен “дўстим, сени асраб қола олмадик..” деган қизил сўзларни ёзолмайман. Қандай ёза оламанки, Хоразм, Фарғона, Сурхондарё ва Бухоронинг тоғу – тошлари, қумлари ва кўчаларида дайдиб юрган, ёки ошхонасида овқат пишираётган шоир хотиннинг... сўз фуқароси шоирларнинг боши устида ҳали ҳам бу қазои муаллақ осилиб турган бўлса..\nЭнди..Шўрлик Мухтор дарвеш шоирнинг интернетда расми ҳам йўқ экан. У... бу эски газетами, китобдан олинган суратдаги каби..ночор қиёфали одам эмас эди. У адабиёт давраларининг гули, руслар таъбири билан “...остроумний” ҳозир жавоб, ҳазилкаш... жуда фариштали йигит эди.\nБизда қотиб қолган уюшма, “Ўзбекистон” кўчаси 1 уйнинг мустаҳкам ёпилган эшиклари, 6 қаватнинг кимсасиз йўлаклари...Ҳамма нарса режали, мажлисларга ҳам телефон қилиб номма – ном чақиришади. Мабодо, адашиб бориб қолсангиз, ўша ердаги мулозимларнинг норози нигоҳи остида чақирилмаган мехмондай..мажлис тугамай қочиб қутуласиз.\nЎзбекистон Ёзувчилар уюшмасининг раиси, устоз Муҳаммад Алига айтар сўзим бор. Устоз, мамлакатга номсиз лашкарлардек сочилиб кетган шоир ёзувчиларни... тоғларда бўрилар емасдан, улкан йўллада машиналар қоқиб кетмасдан, дашту – саҳроларда сувсизликдан ўлмасдан, пул ишлайман деб хорижга кетиб номсиз –нишонсиз йўқолмасдан..уларни Ёзувчилар уюшмасига чорланг. Ёзувчилар уюшмасининг қурултойини ўтказинг. У буюк ялангоёқ шоирларга: " нима дардинг бор. Кел, шу уюшмага боғланиб тур" деб айтинг. Уларга..ҳатто..пул ҳам керак эмас. Сўз бандалари ва қуллари улар. Устоз, Ўзбекистон Ёзувчилар уюшмаси раиси лавозимида Шароф Рашидов, Комил Яшин, Сарвар Азимов, Абдулла Орипов ва Одил Ёқубовдек буюк ёзувчилар фаолият кўрсатганди. Устозлар яҳшими, ёмон ўз миссиясини бажарди:: ёзувчилар, уйлар, дала ҳовлилари ва машиналар олишди.\nПрезидентимиз Шавкат Мирзиёев жамиятнинг барча табақа вакиллари академиклар, суд-ҳуқуқ органлари, диний қўмита ва ёшлар ташкилоти вакиллари билан учрашди. Уларнинг йиллар давомида йиғилиб қолган муаммо ва истаклари ҳал қилинмоқда. Энди навбат Ўзбекистон Ёзувчилар уюшмасига келди. Президент қарори билан адиблар ҳиёбони ва адабиётчилар уйи қурилиши мўлжалланмоқда. Ўзбекистон Ёзувчилар уюшмаси фаолиятини такомиллаштириш билан бирга... ўзбек ёзувчиларининг ижодини хорижга тарғиб қилиш ва хорижий ёзувчилар ижодини ўзбекчага таржима қилиш учун Халқаро ижодий уйни ташкил қилиш кўзда тутилмоқда. Аммо..бу халқаро ижод уйи.. Ўзбекистон Ёзувчилар уюшмаси ташкилотининг тугатилишишига олиб келмаслиги керак. Ёзувчилар фаолиятига “Грастрат жасорати“ керак эмас. Чунки, кейинги вақтда.. “Ўзбектеатр” номли жуда яҳши фаолият кўрсататаётган ижодий бирлашма.. Маданият вазирлигининг қўшилиши ёки ажралиши билан, тугатилди. Афсус.. бу уюшмага буюк санъатчи Бернора Қориевадек инсонлар узоқ йиллар рахбарлик қилганди.\nоч бўрилар еб кетмасан..”кел..” деб ҳузурингизга чақиринг..таасуфки....уларни фақат Сўзгина қутқаради.\nЁзувчи ва шоирлар ҳам жамиятнинг виждон ва ҳақиқат устунларидир. Бу устунларни қор - ёмғир ва вақтнинг азалий шамолларидан асрамоқ лозим.


23:39 / 14.06.2017 | 11111111111 | 7321\nАссалому алайкум! Ас Саламу алайкум. Савол жавоблани уқиб чиқтим. Куп аёллани муаммоси шу буса кере дип уйлиман. Шу ёшга келип " Е хаммаси утиб кетаркан, лекин шу синовлада инсонни қилган амали охиратига қоларкан" деп уйладим. Бу еркакла гунохга ботишизга арзимасакан чунки қиёмат куни билишимча жон куйдирип асабилашиб соғлигиззи кетгазишизга сабабчи булган умур йулдошиз сиззи гунохиззи йелкасига олишмасакан аксинча сиздан қочишаркан. Осон булмасада борини Аллохдан деб билиб имкон қадар Аллохи ғазабини келтирмидиган иш қилишга харакат қилиш керекан. Психологимиз етганларидек купроқ Аллохга муножот қилиб дуода булиш керекан. Қанчали куп вақтиззи ибодатга бериб дуода булсез Аллох сиззи қийин ахволда қолдирмасакан\n.[quote="madina82":10rpx4mu]Ассалому алайкум, азиз устозлар.\nБу воқеага анча бўлди. Эрим намозхон, исломий бўлгани учун ҳаром юрмаган, фақат уйланаман, деб туриб олган. Мен кетаман, уйланавер, ажрашаман, деганимда аҳдидан қайтиб: «Болаларим ва сен бўлмасанг, керак эмас, менга сенинг розилигинг билан бўлсин, дегандим, қаршилик қилганинг учун ўзинг Аллоҳга жавоб берасан!» деб ҳар хил гапларни айтган. Анча можаролар туфайли орани очдим, деб гаплашмай юрган вақтлари ҳам бўлди. Лекин, Худога шукр, ақлини йиғиб, ўзига келиб, ҳозир ҳаётимиз яхши. Аммо ўша пайтларда бўлган дилхираликлар эсга тушганда нафрат пайдо бўлади, оила ташвишлари билан яна ҳаммаси изга тушиб кетади.\nАйтмоқчиманки, психологияда 99% аёллар ўзига қараши керак, дейилади. Бироқ мен ўша вақтларда ҳозиргига нисбатан ўзимга яхшироқ эътибор қилардим. Хўжайиним ҳеч қачон аёл сифатида мендан нолиган эмас. «Менинг нонимсан, ҳеч қачон меъдамга тегмайсан!» дерди. Лекин барибир шу ишлар бўлиб ўтди. Бунга 6 йил бўлди.\nҲозир 35 ёшдаман. Пардоз қилиб юришга ҳаракат қиламан. Аммо эрим унча хоҳламайди. Ўзимга қараб, чиройли калта кўйлаклар кийиб юрсам, жаҳли чиқади, оддий кийин, бўянма, шундоғам чиройлисан, дейди. Бироқ пардозланмасам, касалга ўхшаб, ғалати бўлиб қоламан. Кейин барибир эркак киши чиройли бўлганни яхши кўради. Буни аёллар гўзаллик салонига бориб келганимда менга нисбатан бирдан муомаласи ўзгаришидан биламан. Лекин тилда кийма, бўянма, деяверади. Шунга ҳеч тушунолмайман. Нима қилишни ҳам билмайман. Маслаҳат беринглар! Барибир аёл киши ўзига қараши шарт, айниқса, ҳозирги замонда, сабаби кўчада "гўзаллар" кўпайиб кетган-у…[/quote:10rpx4mu]\nЖуда қизиқарли ва долзарб саволингиз учун ташаккур. Ҳақиқатан эркакларга калта-култа кийган, бӯянган аёллар ёқмайди. Аммо ҳар бир аёл турмуш ӯртоғи учун зийнатланса, бу иши учун турмуш ӯртоғи жуда мамнун бӯлади. Ӯзига қараш деганда фақат калта туника-ю, ласина назарда тутилмайди. Ӯзига қараш бу хаттоки фақатгина бӯяниш хам эмас. Ӯзига қараш - бу вақтида ухлаш, тӯғри овқатланиш, вақтини режалаштириш, ӯзини парваришлаш, ибодатларига эътибор қилиш, турмуш ӯртоғининг хизматларига тайёрланиш, болалар тарбияси ҳамдир. Яъни, соғлом аёл - уйқуси ӯз вақтида бӯлган, тӯғри овқатланишга амал қилган, кӯзи чақнаб, икки ёноғи қизариб, энергияга тӯла бӯлади ва негатив ӯйларни ӯйламай, ҳаётидан яхшилик умидида бӯлиб, ҳар бир ишини ӯз вақтида бажаради ва турмуш ӯртоғининг хизматига ҳам маҳоратли тайёргарлик кӯришни билади. Бундай аёл қачонлардир уни хафа қилган ходисаларга эътиборини қаратиб, энергиясини бекорга сарфлашга йӯл қӯймасликка кучи етади. Зийнатланиш деганда, шариатимизда айнан унга ярашадиган кийимларни кийиб, кӯркига кӯрк қӯшувчи тақинчоқларни тақиб, турмуш ӯртоғининг кӯзини қувонтириш тушунилади. Эркаклар “бӯянма, сочингга оро берма, менга шундай ёқасан”дейишининг сабаби эса, даюс бӯлиб қолишидан эхтиёт бӯлганидир. Чунки аёллар кӯпинча фақат турмуш ӯртоғи учун эмас, балки “кӯча, тӯй, гап, мехмондорчилик” учун ҳам зийнатланишади. Албатта бу ишимиз нотӯғридир. Эркакларнинг бошқа аёлларга эътибори пайдо бӯлишининг асосий сабабларидан бири эса, аёли унга психология тили билан айтилганида “ 4 та образга” кириб, эътибор қилолмагани сабабидандир. Бу образлар қуйидагилардир: “ қизалоқ”, “қиролича”, “уй бекаси”, “маъшуқа”. Яъни “қизалоқ” образида турмуш ӯртоғининг характеридаги маънавий томонларини қадрлаш ва мақташ, унинг овози, юриш туриши, қилаётган муомаласи ва ҳоказоларни қадрига ета билиш, шукронасини қилиш. “Қиролича” образида аёл ӯзини қадрини билиб яшаши, қизиқарли суҳбатдош бӯла олиши, ӯзини парваришлай олиши, лекин турмуш ӯртоғининг олдида бошидаги “тож” ини ечиб, илтифотли бӯлишидир. “Уй бекаси” образида озода, саришта ва саранжом, нозик дидли, лаззатли таомларни тайёрлаши ва ҳоказолардир. “Маъшуқа” образида турмуш ӯртоғининг хизматларини бажону дил ва ӯз вақтида маҳорат билан бажара олишидир. Хуллас, психологларнинг статистикаси бӯйича, агар аёл кишининг турмуш ӯртоғи бошқа аёл ҳақида орзу қила бошласа, демак шу 4 образларнинг бирида оқсоқланиши бор дегани. Аёл киши умрбод ӯз устида ишлаши даркор. Албатта юзидан нур сочилиб турадиган аёлга турмуш ӯртоғи қайта ва қайта назар солгиси келади. Бунинг уддасидан чиқиш учун эса, шукрона қилиш керак. Яъни ибодатли ҳаёт кечириш, айниқса бомдодга ухлаб қолмаслик ва зикрларга кӯп вақт ажратишдир. Валлоҳу аълам!.


Перу бош мураббийи Мессининг сўзлари ҳақида: «Коррупцияда айблаш учун ишончли далиллар бўлиши керак»\nЛионель МессиКопа АмерикаПеру\nПеру миллий жамоаси бош мураббийи Рикардо Гареко Аргентина термаси сардори Лионель Мессининг КОНМЕБОЛда коррупция авж олгани борасидаги фикрларига муносабат билдирди.\n«Месси – авторитет, айтган сўзлари ҳам нуфузга эга. Аммо бу мен унинг фикрига қўшиламан, дегани эмас. Уни нафақат футболчи сифатида, балки шахс сифатида ҳам ҳурмат қиламан. У ўз касбига жиддий ёндашадиган футболчи. Лекин Месси ҳақидаги тасаввуримиз қандай бўлишидан қатъи назар, биз унинг фикрига қўшилишимиз ҳам, қўшилмаслигимиз ҳам мумкин.\nАлбатта, Европа футболидан баъзи жиҳатларни Жанубий Америкага ҳам олиб келсак яхши бўларди. Лекин бу бизда коррупция борлигига аниқ исбот бўла олмайди.\nКоррупция ҳақида гапириш учун кишида ишончли далиллар бўлиши керак. Футбол бу – ўйин, ўйин иштирокчилари эса хато қилиши мумкин», – деган Гареканинг сўзларини келтирди beIN Sports.\nЭслатиб ўтамиз, гуруҳда учинчи ўрин билан плей-оффга чиққан перуликлар финалгача етиб бориб, ҳал қилувчи ўйинда мезбон Бразилияга 1:3 ҳисобида ютқазишган эди.


Экспорт: «GOLD ASIA» БРЕНДИ БИЛАН ДУНЁ БОЗОРИГА - AUZ.UZ\nЭкспорт: «GOLD ASIA» БРЕНДИ БИЛАН ДУНЁ БОЗОРИГА\nХўжаобод туманидаги “SHЕRXON TEXTILE LYUKS” масъулияти чекланган жамияти бундан икки йил аввал фаолиятини бошлаган. Трикотаж буюмлари ишлаб чиқарувчилар қанча кўп бўлмасин, замонавийлик, дизайин ва нарҳга алоҳида эътибор қаратилгани ютуқларга бошламоқда.Қисқа вақт ичидаички бозорда ўз ўрнини топиш билан бирга импорт ўрнини босувчи ва экспортбоп маҳсулотлар тайёрлаш бўйича изчил изланишлар олиб бораётган корхоналардан бирига айланди.\nТумандаги қишлоқ хўжалик касб-ҳунар коллежининг фойдаланилмаётган ётоқхона биносини нолъ қийматида берилиши жамоани янги ташаббусларга бошлади. 500 минг АҚШ доллари миқдорида инвестиция киритилиб, Хитой ва Туркия давлатларидан сўнгги русумдаги дастгоҳлар келтирилди. Бичув, тикув ва қадоқлаш цехларида барча ишлар компъютерлашган ҳолда амалга оширилгани сабаб ортиқча ишчи кучига ўрин қолмади. Бозор талабидан келиб чиқиб, маҳсулот тури 50 дан ортди.\n- Ҳозирда корхонамизнинг тайёр буюмлари тўла Россия, Қозоғистон, Қирғизистон ва Тожикистон давлатларига экспорт қилинмоқда, - дейди корхона раҳбари Алишер Тўхтабоев. - Россиядаги савдо уйимиз орқали ўтган ойда 30 минг дона болалар ва аёллар кийимлари мижозларга етказиб берилди. Хорижлик мижозларимиз кўпайган сари масъулият ҳам ортмоқда. Бу Президентимиз томонидан экспорт ва экспортчи корхоналарни қўллаб-қувватланаётганинг натижасидир. Келажакда экспорт географиясини янада кенгайтиришни мақсад қилганмиз.\nЯратилган имконият қўшимча иш ўринлари ва маҳсулот турининг кўпайишига йўл очди. Хориждан келтирилган замонавий технологиялар билан иш юритаётган чеварлар сафига жорий йилда 60 нафар хотин-қиз келиб қўшилди. Уларнинг аксарияти вақтинча ишсиз уйда ўтиргани сабаб ишли бўлганидан хурсанд. Ирода Каримова, Одинахон Турсунбоева, Меҳриноз Комилова ва Гулмира Исмоновалар “Ўз ишининг усталари”, номини олган. Янги дизайиндагимаҳсулотларни ўзлаштиришда улар доим ташаббускор.\nИнновацион тарзда ривожланиш ва ишлаб чиқариш жараёнларини такомиллаштириш баробарида янги маҳсулот турларини ишлаб чиқариш “SHЕRXON TEXTILE LYUKS” МЧЖ жамоасининг доимий бош мақсади. Бунинг натижасида буюртмачилар сафи кенгайиб, иқтисодийюксалишга эришилмоқда.


Озодлик Ўш воқеалари пайтида зўрланган ўзбек аёллари ёрдамга муҳтож экани ҳақида хабар қилганидан бери ёрдам таклиф қилаётганлар кўп бўлди.\nҲимояга муҳтож ўшлик аёл рози бўлса, уйланаман!\nЎзини Намангандан Абдураҳмон, деб таништирган тингловчимиз аввалги дастурларимизда тилга олинган ўшлик ёрдамга ва ҳимояга муҳтож 35 ёшли аёлга уйланаман, агар рози бўлса, деган мурожаат билан телефон қилганини айтди.\n- Аëл киши Ўшдан гапирди. “Битта секретний гапим бор. Иккита аëл бор. Битта 18га кирган қиз, 35га кирган бир жувон хотин бор. Чет элга турмушга бериб юборишимиз керак. Шунақа нарса бор” деган эди. Мен эшитиб ўтирган эдим. Ўзбекистонга ўша аëлларни олиб ўтишнинг иложи бўлганда, масалан менинг ҳам турмуш ўртоғим йўқ беш-олти йилдан бери. Қамоқдан келганимга анча бўлди. Ибодатдаман. Мен камбағал боламан. Пул билан ëрдам қила олмасам ҳам, қувватим билан ëрдам қила олмасам ҳам агар иложи бўлса, Ўзбекистонга олиб ўтилганда, 18га кирган қиз тўғри келмайди бизга, мен 45га кирганман, 35га киргани агар рози бўлса, мен ўша аëлнинг боласини, қизини тарбиялаб, аëлни едириб-ичириб Оллоҳнинг розилиги учун никоҳимга олардим. Шуни айтмоқчи эдим.\nОзодлик: Мабодо улар қизиқиш билдирса, ўзингиз ҳақингизда кўпроқ маълумот бера оласизми?\n- Ҳа, ўзим ҳақимда тўла-тўкис бераман. Менинг ажрашиб кетганимга беш-олти йил бўлган. Қамоқдан келганимдан бери якка ўзим Оллоҳ билан яшайман. Мен Оллоҳ учун олдинги қилган ишимни айтсам, ҳамма йиғлайди.\nОзодлик: Сир бўлмаса, нима учун қамоқ жазоси ўтаганингизни айта оласизми?\n- Мен илгари хулиган бўлганман. Ичганман, чекканман. Ҳозир сигарет ҳам, нос ҳам чекмайман, қайтганман. Ëлғиз ўзим ўтирибман. Алоҳида ҳовлим бор. Ўзимнинг номимда. Бу дунëдан ҳалол-пок яшаб ўтиш холос. Олдинги гуноҳларимга афсус-надоматдаман холос. Жонимни бераман шунақа аëлларга агар никоҳимга олсам. Кеча эшитиб ўзим ҳам ачиниб кетдим, дейди Абдураҳмон.\nҚизларимизни танқид қилаверманг!\n“Эркин микрофон”га боғланган фарғоналик суҳбатдошимиз эса, Кореяга келин бўлиб тушаётган ўзбекистонлик қизларни танқид қилаётганларга айтар гапим бор, дейди.\n- Тошкентлик бир одам, исмини эсимдан чиқатриб қўйдим мен, кеча берган эшиттиришларингда эркаклар қарамаяпти, бошқа қилаяпти, ўша ëққа кетаяпти деди. Бизнинг давлатимизнинг қонунида битта хотинга уйланиш керак. Шундан бола-чақани боқаяпти. Иккитага рухсат йўқ. Ҳозир 30-35га кирган қизлар нима қилсин энди? Ўша ëқларга бориб турмуш қургани яхшида минг марта бу ерда юргандан кўра. Ўшалар ҳам дунëга келган. Яшаши керакку ўша қизлар ҳам, дейди фарғоналик суҳбатдошимиз.\nҚочқинларга ёрдам бермоқчимиз\nАвстралиядан қўнғироқ қилган Рамзиддин исмли тингловчимиз Олмотадаги ҳибсхоналарда қолаётган 29 ўзбек қочиқини озод этилишини сўрар экан, уларга моддий ёрдамимиз бор, дейди.\n- Биз ҳам шу ҳолатга тушганмиз. Қирғизистонда юрганмиз қочоқ бўлиб. Бизга кимлардир ëрдам қилган. Шу ерларга келгандан кейин биз ҳам ëрдам қилмоқчимизда қўлдан келганча. Биз энди митинг қилиб чиқа олмадик. Энди моддий ëрдам деб шуни лозим топдик. Ëрдам қилсак деган ният бор эди.\nОзодлик: Бу қамалган 29танинг орасида таниган билган ëки таниган билганларнинг билганлари борми?\n- Йўқ, биз билмаймиз. Чунки улар тошкентлик бўлса керак. Аниқ билмаймиз. Фарзандлари билан қолган аëл кишига умуман қийинда энди. Бошқа давлатда яшаб қочоқлик олиш қийин нарса. Бошимиздан ўтказганлигимиз учун бошқаларга ëрдам қилмоқчимиз, дейди Австралиядан қўнғироқ қилган Рамзиддин.\n"Эркин микрофон"да чиққанимдан кейин мени тинч қўйишди\nХоразмнинг Боғот туманидан телефон қилган Иномжон Худойқулов “Эркин микрофон” эшиттиришида қилган чиқишидан сўнг ўз оиласига нисбатан милиция ходимларининг тазйиқи тўхтагани, аммо, адолат шунда ҳам тўлиқ қарор топмаганини айтди.\nБу суҳбатдошимиз ҳужжатсиз автомобил ҳайдагин пайтда милиция ходимлари унинг машинасини олиб қўяди, шундан кейин милиционерлар унинг автомобилини уриб, воқеа жойидан қочиб қолади. Иномжон ака жазо ҳаммага баробар бўлсин, деган эди “Эркин микрофон”нинг олдинги сонларида қилган чиқишида.\n- Менда катта ўзгариш бўлди опа.\nОзодлик: Нима ўзгариш бўлди?\n- Мен шу пайтда уйимда ўтира олмай қочиб юрган эдимда. Улар мени судга мажбурлаб, олиб бориш учун эшигимнинг олдига милициялар ходимларини қўйишган. Мен қочиб қўнғироқ қилганман. Озодликка берган хабаримдан кейин бола-чақам тинч яшади.\nОзодлик: Ундан олдин нотинчмиди?\n- Ҳа. Икки куннинг бирида эшик олдида милиция эди. “Сен ўзинг қамалиб кетасан. Энди аризангни қайтариб оласан”, деган гаплар бўлди.\nОзодлик: Демак, Озодликда чиқиш қилганингиздан кейин сизнинг уйингизнинг олдидаги кузатув йўқолган, паспортингизни олиб қўйишган, жим бўлиб кетишган.\n- Ҳа, менинг паспортимни олиб қўйишган. Бир йил давомида паспортимни беришмади. 28 июл куни менга олиб келиб топширилган. Мен мурожаат қиламан деганим учун паспортимни беришмади менинг қўлимга. Ҳамма ишни бекитиб, судни ўтириб, судга ошириб, ўзларича суд қилиб, булар ишни бекитгандан кейин паспортимни беришган эди. Уларники “Энди қаерга мурожаат қилсанг қилавер. Биз ҳаммасини тўғирлаб бўлдик” деган маънодада. Нима демоқчиман бу масала билан? Фақат мени жазолашдида. Уларнинг ҳам айби борку. Энди улар қозида. Онангни қози хафа қилса, додингни кимга айтасан деганида. Энди билмадим, ҳеч нарса қила олмасам керак. Халқ, юрт билсинда қаанқа жараëн бўлаяпти¸ дейди Хоразмнинг Боғот туманидан телефон қилган Иномжон Худойқулов.\nБулар президентнинг гапини ҳам писанд қилмайди\nИномжон ака, шунингдек, тугаб бораётган “Баркамол авлод йили” ҳақида ҳам тўхталди ва бу йилда қурилиш ўрнига, тумандани ёзги болалар оромгоҳи бузиб юборилгани ҳақида сўзлади.\n- Мана президентимизнинг қарори Баркамол авлод йили. Лагеримизни бузиб ташлашди.\nОзодлик: Қанақа лагер эди у?\n- Пионерлар лагери эди. Оромгоҳ эди. Қумда чеккада жойлашган эди. Курортний жой эди-да у. Уни ҳам йўқотиб ташлашди.\nОзодлик: Бу йил бузиб ташлашдими?\n- Ҳа, мен айтганман. Президентга мурожаат қилганман. Президентимизнинг айтган гаплари бор. Эскисини бузмай, янгисини қурмагин. Қаерда янги қурибдиларки, эскисини бузадилар.\nОзодлик: У ерда ҳар йили болалар дам олармиди?\n- Илгари дам оларди. Кейинчалик тўхтаб қолиб кетди. Беш-олти йилдан бери дам олгани йўқ эди у ерда.\nОзодлик: Бўш ëтганмиди?\n- Ҳа. Ичида каравотлари бўлса керак. Нима қилишди мен билмайман. Бинодан фақат пахсаси қолди. Илгари дала шийпони бўлган. Кейин оромгоҳ қилишди. Катта ҳовузлари, боғлари бор эди. Боғлари ҳаммаси қуриб тугаб кетди. Ўрнига шоли экиб қўйишди¸ дейди Хоразмнинг Боғот туманидан телефон қилган Иномжон Худойқулов.